*Úrad Bratislavského samosprávneho kraja*

*Číslo 6 / 2016*

*Zápisnica z XX. pracovného zasadnutia Zastupiteľstva*

 *Bratislavského samosprávneho kraja,*

*ktoré sa uskutočnilo 24. júna 2016*

*v rokovacej sále*

*Úradu Bratislavského samosprávneho kraja*

*Zápisnicu vyhotovila: Mgr. Jana Vaculová, Mgr. Diana Kovačovská, Jana Šimonová*

 *V Bratislave*

*-----------------------------------------------------------------------------------------------------------------*

*Poznámky zapisovateľky:*

1. *K záznamu vystúpení nebola žiadna autorizácia*
2. *Zápisnica neprešla jazykovou korektúrou*

*Úrad Bratislavského samosprávneho kraja*

*Zápisnicu vyhotovila:*

*Mgr. Jana Vaculová*

*Mgr. Diana Kovačovská*

*Jana Šimonová*

*Overovatelia zápisnice:*

 *Ing.* Ildikó Virágová Ing. István Pomichal

 poslankyňa Zastupiteľstva poslanec Zastupiteľstva Bratislavského samosprávneho kraja Bratislavského samosprávneho kraja

 Mgr. Richard Červienka

poslanec Zastupiteľstva

Bratislavského samosprávneho kraja

Za úrad Bratislavského samosprávneho kraja

MUDr. Valerián Potičný, MPH

riaditeľ

Úradu Bratislavského samosprávneho kraja

Zápisnicu schválil:

Ing. Pavol F R E Š O

predseda

Bratislavského samosprávneho kraja

Zaznie štátna hymna

*Ing. Pavol Frešo, predseda BSK*

Ďakujem veľmi pekne, vážené pani poslankyne, vážení páni poslanci, vážení hostia, poprosím aj počas rokovania dodržiavame rokovací poriadok. Poprosím aj vzadu, keď si niekto niečo chce povedať, na to tu máme chodbu, príjemnú kávu, občerstvenie, je tu kopec priestoru, aby sme my ostatní mohli pracovať, lebo máme pomerne veľa bodov a ešte ja mám aj dosť zlú náladu a aj viacerí z nás z toho ranného Brexitu, poďme nech to nejak napravíme aspoň tým, že vyriešime problémy pre našich ľudí. Takže skôr, ako prikročíme k dnešnému rokovaniu dovoľte mi ešte privítať medzi nami v rokovacej sále aj žiakov SOŠ chemickej Vlčie hrdlo, Bratislava 50, kde ste? Pán podžupan Zaťovič, ja dám menovite, tak on sa to zatiaľ naučí, keď sa to naučí, tak Vás privíta menovite, lebo nebude to predsa čítať z papiera. A samozrejme sa prezentujú títo žiaci výskumnými prácami, ktoré postúpili na medzinárodné súťaže v oblasti chémie a taktiež si môžete pozrieť prezentáciu strednej odbornej školy obchodu a služieb Samuela Jurkoviča, Sklenárova 1 z Bratislavy. Žiaci si pre Vás pripravili prezentáciu duálneho vzdelávania, ilustrácie celoslovenskej súťažnej výstavy s protidrogovou tematikou. Nech sa páči vo vestibule. Ja len doplním, že súčasťou dnešného programu zastupiteľstva sú aj dva návrhy na zriadenie centra odborného vzdelávania pre prípravu, a prípravy pre oblasť technickej a aplikovanej chémie, to sa týka práve týchto žiakov, ktorých tu máme. A ako aj pre oblasť obchodu a služieb zriaďovteľskej pôsobnosti BSK. Takže pristúpime k oficiálnej časti dnešného zasadnutia. Z dnešného zasadnutia sa ospravedlnili, pán poslanec Snopko a pán poslanec Šebej. A podľa prezenčnej listiny, ešte pred chvíľou to bolo, bolo zapísaných 34 poslankýň, poslancov, predpokladám, že pán poslanec Šramko je 35ty. Čiže konštatujem, že z celkového počtu 44 poslankýň, poslancov, 34 poslankýň poslancov z celkového počtu znamená, že naše zastupiteľstvo je uznášaniaschopné.

Ja ešte poprosím pána riaditeľa úradu, lebo ma viacerí poprosili. Nám funguje klíma? Dobre, takže funguje klíma.

Takže prikročíme, lebo bol tu minule problém, takže prikročíme k článku 5 bod 8 rokovacieho poriadku Zastupiteľstva Bratislavskej župy. Zastupiteľstvo volí z poslankýň, poslancov troch overovateľov zápisnice. Pred sebou mám návrhy na overovateľku pani poslankyňu Ildikó Virágovú, pána poslanca Istvána Pomichala a pána poslanca Richarda Červienku. Nejaké ďalšie návrhy? Pán poslanec Zaťovič.

*Mgr. Martin Zaťovič, podpredseda BSK*

Ja len mimo toho, našli sa kľúčiky od auta, od trezoru. Tak koho sú tie kľúčiky, tak sú u mňa potom kľúčiky, trezor, auto. Tak niekomu to bude chýbať potom dobre?. Ďakujem. Tak, sú u pána riaditeľa Potičného, ďakujem.

*Ing. Pavol Frešo, predseda BSK*

Tomu sa hovorí vtípek spoza predsedníckeho stola. To bola pekná scénka. Vsuvka. Poprosím nejaký ďalší návrh na overovateľov zápisnice. Keďže nie je tak Vás poprosím prezentujte sa a hlasujte o overovateľoch zápisnice teraz.

*Hlasovanie č. 1*

Za bolo 34 poslankýň, poslancov,zdržal sa jeden poslanec z prítomných 35- ich, teda overovateľmi je pani poslankyňa Ildikó Virágová, pán poslanec István Pomichal, pán poslanec Richard Červienka. Pre prípad nefunkčnosti elektronického hlasovacieho zariadenia za skrutátorov v zmysle rokovacieho poriadku určujem dnešných overovateľov zápisnice.

Prikročíme k voľbe návrhovej komisie. Predkladám návrhy na poslankyne, poslancov: pán poslanec Baxa, pán poslanec Peter Mach, pán poslanec Roman Maroš. Nejaké ďalšie návrhy, pokiaľ nie, prezentujte sa a hlasujte o návrhovej komisii tak, ako som ju predniesol

*Hlasovanie č. 2*

Za bolo 36 poslankýň poslancov z prítomných 36- ich takže návrhová komisia v zložení : pán poslanec Baxa, pán poslanec Mach, pán poslanec Maroš poprosím zoberte si karty a prejdite do miesta pre návrhovú komisiu. Prechádzame k ďalšiemu bodu, to bude program.

Takže dnes ráno ste dostali na stôl doplňujúce informácie, ktoré boli vypracované na základe požiadaviek z rokovania komisií, ako aj pracovného stretnutia predsedov poslaneckých klubov a predsedov komisií, konkrétne za prvé: Informácia o investičnom zámere na telocvičňu na SOŠ chemickej vo Vlčom hrdle, za druhé: Informácia o stave zabezpečenia verejného obstarávania k projektom, ktoré boli predmetom interpelácií poslankýň, poslancov BSK v roku 2016. A zároveň dnes ráno Vám tiež mimo pozvánku, ktorá bola zaslaná v stanovenom termíne boli rozdané na stoly nasledovné materiály doplnené o ďalšie navrhované body nášho dnešného programu. Prosím Vás, všetko to, čo prečítam, mali sme na tom jednomyselnú zhodu s predsedami klubov, s predsedami komisií. Pokiaľ nie ste informovaní, ale predpokladám, že ste, len aby sme v tom mali jasno, lebo sú to myslím 3,4.5 bodov. Takže:

1. Návrh na zmenu Uznesenia Zastupiteľstva BSK č. 51/2016 zo dňa 10.06.2016 a to bod B, je to technická zmena, čo sa týka Cvernovky

(ako bod č. 5)

2. Návrh na poskytnutie dotácií z Bratislavskej regionálnej dotačnej schémy na podporu rozvoja vidieka v zmysle VZN č. 6/2012 o poskytovaní dotácií z rozpočtu Bratislavského samosprávneho kraja

(ako bod č. 17)

3. Návrh Zámeru dlhodobého prenájmu časti nehnuteľnosti – stavby súp. číslo 2510 na parc. č. 17358/3 vedeného na LV č. 1196 v k.ú. Rača občianskemu združeniu Stará jedáleň s cieľom vytvoriť mládežnícke centrum

(ako bod č. 18)

4. Návrh Zámeru dlhodobého prenájmu časti nehnuteľností- stavby a pozemkov vedených na LV č. 2949 do vlastníctva mesta Senec

(ako bod č. 19)

5. Návrh na určenie odmeny hlavnému kontrolórovi a podpredsedom Bratislavského samosprávneho kraja za I. polrok 2016

(ako bod č. 20)

Keď prejdeme k schvaľovaniu programu samotnému tak v súlade so zákonom o samosprávnych krajoch a rokovacím poriadkom Bratislavského samosprávneho kraja bol všetkým poslankyniam a poslancom zaslaný návrh programu v pozvánke. S tým, že tých 5 bodov, ktoré som prečítal určených na dnešné rokovanie tie tam vlastne dopĺňam autoremedúrou a pýtam sa, či má niekto nejaký ďalší bod doplnenia do programu. Pani poslankyňa Zemanová, nech sa páči.

*RNDr. Anna Zemanová, poslankyňa BSK*

Pán predseda len jednu drobnú technickú vec si prečítal, že ide o parcelné číslo 5210, ale ide o parcelné číslo 2510, tak len aby to na zázname bolo správne.

*Ing. Pavol Frešo, predseda BSK*

Ďakujem veľmi pekne, čiže súpisné číslo 2510, áno. Je to ale na papieroch v poriadku. Ďakujem pekne. Sa ospravedlňujem, to bude stále ešte ten brexit. Nikto ďalší, návrh programu sme počuli tak by sme sa prezentovali a hlasovali aj s tými zmenami, ktoré som si ako župan osvojil. Nech sa páči, prezentujte sa a hlasujte teraz.

*Hlasovanie č. 3*

Za bolo 37 poslankýň, poslancov, jedna poslankyňa nehlasovala z prítomných 38- ich, takže program sme schválili. A prechádzame k bodu číslo jedna: Informácia o plnení uznesení Zastupiteľstva Bratislavského samosprávneho kraja s termínom plnenia apríl až jún 2016 a odpočte projektov aktualizovaného Akčného plánu BSK označených prioritou jeden. Takže máte pred sebou predmetný materiál, ktorý sa nazýva informácia o plnení uznesení a poprosím veľmi pekne pána riaditeľa úradu Potičného, aby nám ho uviedol.

MUDr. Valerián Potičný,MPH, riaditeľ Úradu BSK

Dobrý deň, vážené pani poslankyne, vážení páni poslanci, pred sebou máte materiál Informácia o plnení uznesení Zastupiteľstva Bratislavského samosprávneho kraja s termínom plnenia apríl až jún 2016 a odpočte projektov aktualizovaného Akčného plánu BSK označených prioritou jeden. Materiál je rozdelený na štyri časti. V časti jedna sa nachádzajú splnené uznesenia,, v časti dva dlhodobo plnené a v časti tri je jedno zrušené uznesenie, ktoré bolo neaktuálne, vzhľadom na to, že budova na Račianskej sa prenajala Cvernovke. V časti 4 sa uvádza odpočet aktualizovaného Akčného plánu BSK označených prioritou jeden. Rád by som ešte upozornil, že v druhej časti je jedno dlhodobo plnené uznesenie Zastupiteľstva BSK, bolo aktualizované plnenie číslo 10/2015 zo dňa 20.2. 2015 v bode B1 a toto znenie Vám bolo rozdané dnes ráno na stoly a týka sa 1. Župnej. Ďakujem pekne.

Ing. Pavol Frešo, predseda BSK

Ako máme teraz pripravené to, čo Barborka Lukáčová uvádza? Chceš to uviesť?

Mgr. Barbora Lukáčová, riaditeľka OSÚRa RP Úradu BSK

Len veľmi krátko. Vznikla dohoda na politických kluboch predchádzajúceho zastupiteľstva, uvádzame všetky projekty bez ohľadu na termín plnenia, ale všetky kľúčové kroky, ktoré majú prioritu jedna, takže môžete si nájsť každý krok, v akej fáze je plnený. S tým, že môžem skonštatovať, že doposiaľ nemáme žiadne kroky nesplnené, sú priebežne plnené a všetky, ktoré mali svoj sú už splnené. Informácia ohľadne verejných obstarávaní, podľa mojich informácií by ste mali mať od oddelenia verejného obstarávania o aktuálnom stave riešenia verejného obstarávania. Možno len veľmi krátko k tým najvýznamnejším. Vyhlásené bolo verejné obstarávanie na Most Stupava, rovnako synagóga a takisto bábkové divadlo. Čakáme trošičku na MOS-ku a to z dôvodu, že tam dolaďujeme súťažné podklady, ale sú vo finálnej fáze, ďakujem veľmi pekne.

Ing. Pavol Frešo, predseda BSK

*Ing. Pavol Frešo, predseda BSK*

*Zaznie štátna hymna.*

Ďakujem veľmi pekne. Vážené pani poslankyne, vážení páni poslanci otváram diskusiu k tomuto bodu. Vidím pani poslankyňa Zemanová, všetko zatiaľ. Anka, nech sa Ti páči, máš slovo

*RNDr. Anna Zemanová, poslankyňa BSK*

Ja vítam tú tabuľku a myslím si, že je to cesta, ktorá je dobrá, vlastne, že tieto informácie máme. Chcela by som poprosiť ešte o doplnenie jednej veci a síce, dostali sme na stôl informáciu o stave zabezpečenia verejného obstarávania jednotlivých projektov, s tým, že v niektorých tých častiach máme napísané, že vyhlásené bude verejné obstarávanie do konca júna 2016. Je to vlastne pri tých dvoch projektoch 5 a 6. Kultúrno kreatívne oživenie tradícií Modra a rekonštrukcia objektu bazénu. Ja by som chcela poprosiť, aby sme dostali mailom všetci poslanci potom informáciu, keď to bude vyhlásené, že ten termín koniec júna bol naozaj dodržaný.

*Ing. Pavol Frešo, predseda BSK*

Ďakujem veľmi pekne, nech sa páči pán riaditeľ krátka reakcia.

*MUDr. Valerián Potičný, MPH, riaditeľ Úradu BSK*

Samozrejme túto informáciu zašleme všetkým poslancom. Ďakujem.

*Ing. Pavol Frešo, predseda BSK*

Výborne, pani poslankyňa Pätoprstá máte slovo.

*Ing. arch. Mgr. art. Elena Pätoprstá, poslankyňa BSK*

Ja by som chcela ešte doplniť, taká krátka informácia o priebežne plnenom uznesení pre verejnosť, týkajúcu sa vlastne veľkého areálu alebo pozemku pri Petržalke. Musím oceniť, že župa postupuje veľmi korektne. Pripravuje medzinárodnú súťaž pre využitie týchto pozemkov na voľnočasový areál. Zatiaľ to má pracovný názov, Rodinný park Bratislava Petržalka. A chcem sa za to veľmi podďakovať.

*Ing. Pavol Frešo, predseda BSK*

Ďakujem veľmi pekne, poprosím návrhovú komisiu o prednesenie návrhu uznesenia.

*RNDr. Peter Mach, poslanec BSK*

Návrhová komisia predkladá poslancom návrh na hlasovanie uznesenia tak, ako ste ho písomne dostali spolu s materiálom. Uznesenie má tri časti. V časti A berieme na vedomie, v bode A1 osem splnených uznesení a v časti dva podu A tabuľku o prehľade dlhodobo plnených uznesení, v bode A2 berieme na vedomie informáciu o odpočte projektov. V B schvaľujeme zmenu 4 termínov plnení uznesení a v bode C rušíme jedno uznesenie.

*Ing. Pavol Frešo, predseda BSK*

Ďakujem veľmi pekne, vážené pani poslankyne, vážení páni poslanci, prezentujte sa a hlasujte o návrhu uznesenia tak, ako ho predniesla návrhová komisia.

*Hlasovanie č. 4*

Za bolo 38 poslankýň, poslancov z prítomných 38- ich a verbálne pán primátor bol za, takže ho vítam. Pokračujeme bod číslo 2. Informácia o vybavení interpelácie poslankyne Zastupiteľstva Bratislavského samosprávneho kraja zo dňa 22.04.2016. Máte pred sebou predmetnú informáciu a poprosím pána riaditeľa úradu, aby nám ju uviedol.

*MUDr. Valerián Potičný, MPH, riaditeľ úradu BSK*

Vážené pani poslankyne, vážení páni poslanci, interpelácia bola od pani poslankyne Virágovej, bola vybavená v termíne a pre úplnosť dodávam, že otázka smerovala k vyhláseniu súťaže na bábkové divadlo, ktorá bola vyhlásená tento týždeň. Ďakujem pekne.

*Ing. Pavol Frešo, predseda BSK*

Ďakujem veľmi pekne a otváram k tomuto bodu diskusiu. Nikto nebol prihlásený do diskusie, poprosím návrhovú komisiu o prednesenie návrhu uznesenia.

*RNDr. Peter Mach, poslanec BSK*

Ďakujem veľmi pekne, návrhová komisia predkladá na hlasovanie návrh textu uznesenia tak, ako je písomne predložený spolu s materiálom: zastupiteľstvo berie na vedomie informáciu.

*Ing. Pavol Frešo, predseda BSK*

Vážené pani poslankyne, vážení páni poslanci, prezentujte sa a hlasujte o návrhu uznesenia tak, ako ho predniesla návrhová komisia. Prosím teraz.

*Hlasovanie č. 5*

Za bolo 39 poslankýň, poslancov z prítomných 39, takže návrh sme schválili tak, ako ho predniesla návrhová komisia.

Prechádzame k bodu číslo 3. Návrh na zriadenie centra odborného vzdelávania a prípravy pre oblasť obchodu a služieb s tým spojených v zriaďovateľskej pôsobnosti BSK. Vážené pani poslankyne, vážení páni poslanci, predmetný návrh máte pred sebou. Poprosím pani podžupanku Ožvaldovú, aby ho uviedla, a ešte jednu informáciu som na začiatku nepovedal presne, ešte sa ospravedlňuje pán poslanec Haramia s tým, že ešte príde. Aby to bolo v zápise. Nech sa páči pani podžupanka máte slovo.

*PhDr. Alžbeta Ožvaldová, podpredsedníčka BSK*

Ďakujem za slovo pán župan. Vážené kolegyne, kolegovia, predkladám Vám návrh na zriadenie Centra odborného vzdelávania a prípravy pre oblasť obchodu a služieb na Strednej odbornej škole obchodu a služieb Samuela Jurkoviča, Sklenárova č. 1. Na základe výzvy Republikovej únie zamestnávateľov ako odborného garanta, predložila SOŠ-ka obchodu a služieb Samuela Jurkoviča projekt pre možnosť strednej odbornej školy používať označenie Centrum odborného vzdelávania a prípravy pre oblasť obchodu a služieb s tým spojených. Dňa 4. februára odborná komisia republikovej únie uskutočnila kontrolu na mieste v priestoroch SOŠ- ky a konštatovala splnenie podmienok. Na základe toho odporučila prezidentovi schváliť žiadosť SOŠ-ky. Zriadenie centra odborného vzdelávania pre oblasť obchodu a služieb bolo prerokované krajskou radou pre odborné vzdelávanie a prípravy v Bratislavskom samosprávnom kraji 8. júna a Územnou školskou radou, to bolo schválené 6. júna. Zriadenie centra sa predpokladá 1. septembra 2016. Poprosím Vás o podporu tohto materiálu, vzniklo by fakticky ôsme centrum odborného vzdelávania. Ďakujem.

*Ing. Pavol Frešo, predseda BSK*

Ďakujem veľmi pekne, pán riaditeľ Csabay máme k tomu niečo ešte na úvod? Nie, takže otváram diskusiu. Nech sa páči pán poslanec Pokorný, máš slovo Lukáš.

*Mgr. Lukáš Pokorný, poslanec BSK*

Vážený pán predseda, kolegyne, kolegovia. Som členom rady tejto školy a som veľmi hrdý, že môžem byť členom rady tejto školy. Táto škola plne kráča v šľapajach svojho menovca pána Jurkoviča, veľkého to človeka slovenského obchodu a preto Vás všetkých chcem veľmi podporiť, toto centrum je veľmi potrebné a prosím o jeho podporu. Ďakujem veľmi pekne.

*Ing. Pavol Frešo, predseda BSK*

Ďakujem pekne za podporný hlas, poprosím, nikto ďalší do diskusie, návrhovú komisiu o prednesenie návrhu uznesenia

*RNDr. Peter Mach, poslanec BSK*

Ďakujem pekne, návrhová komisia nedostala žiadne pozmeňujúce návrhy a preto predkladá na hlasovanie návrh uznesenia tak, ako je písomne predložený spolu s materiálom. Uznesenie má dve časti. V časti A schvaľujeme zriadenie centra s termínom k 1. 9. 2016 a v časti B ukladáme dve úlohy riaditeľovi Úradu Bratislavského samosprávneho kraja

*Ing. Pavol Frešo, predseda BSK*

Ďakujem veľmi pekne, vážené pani poslankyne, vážení páni poslanci, poprosím prezentujte sa a hlasujte o návrhu tak, ako ho predniesla návrhová komisia. Teraz.

*Hlasovanie č. 6*

Za bolo 38 poslankýň, poslancov, z prítomných 38-ich. Takže návrh sme schválili tak, ako ho predniesla návrhová komisia. Prechádzame k bodu číslo 4. Návrh na zriadenie centra odborného vzdelávania a prípravy pre oblasť technickej aplikovanej chémie v zriaďovateľskej pôsobnosti Bratislavského samosprávneho kraja, to znamená Vlčie Hrdlo. Znova predmetný materiál máte pred sebou. Zároveň poprosím pani podžupanku, aby ho uviedla, a je opäť prítomná aj pani riaditeľka, pani riaditeľka našej odbornej školy, takže môžete klásť otázky. Nech sa páči pani podžupanka máte slovo.

*PHDr. Alžbeta Ožvaldová, podpredsedníčka BSK*

Ďakujem pekne pán župan, vážené kolegyne, kolegovia, máme tu obdobný materiál ale v oblasti chémie. Na základe výzvy asociácie zamestnávateľských zväzov a združení Slovenskej republiky ako odborného garanta za skupiny odborov technická a aplikované chémia predložila Stredná odborná škola chemická svoj projekt pre možnosť Strednej odbornej školy používať označenie Centrum odborného vzdelávania a prípravy pre oblasť technickej a aplikovanej chémie. Takisto krajská rada pre odborné vzdelávanie schválila tento návrh 8. júna a Územná školská rada takisto šiesteho júna. Ja by som Vás chcela veľmi pekne poprosiť, aby sme zriadili toto Centrum odborného vzdelávania pre oblasť technickej a aplikovanej chémie a to k 1. septembru 2016. Ďakujem.

*Ing. Pavol Frešo, predseda BSK*

Ďakujem veľmi pekne, otváram diskusiu k tomuto bodu, prihlásila sa pani poslankyňa Schwartzová, pán poslanec Pokorný. Pani poslankyňa Schwartzová, Zuzka, nech sa páči máš slovo.

*Mgr. Zuzana Schwarzová, poslankyňa BSK*

Ďakujem veľmi pekne za slovo, ako absolventka Strednej priemyselnej školy chemickej s veľkým nadšením vítam vytvorenie tohto centra. A takisto, ako členka rady tejto školy Vás žiadam o podporu tohto materiálu. Zároveň chcem poprosiť na stredajšej porade predsedov som mala otázku, v akom stave sa nachádza Investičný zámer rekonštrukcie telocvične na tejto škole. Dnes sme dostali materiál, kde sa v poslednej vete uvádza, že predpokladaný termín začatia stavebných prác je prvý kvartál 2007, 17 pardon. Takže túto vetu beriem ako prísľub úradu, že sa to začne a ukončí ešte v tomto volebnom období. Ďakujem.

*Ing. Pavol Frešo, predseda BSK*

Ďakujem veľmi pekne, pán poslanec Pokorný.

*Mgr. Lukáš Pokorný, poslanec BSK*

Vážený pán predseda, kolegyne, kolegovia, ako ďalší absolvent Strednej priemyselnej školy chemickej a člen rady tejto školy v prvom rade chcem poďakovať riaditeľom škôl, aj tej predchádzajúcej aj tejto za snahu a energiu, ktorú vyvinuli pri príprave centier odborného vzdelávania. Chcem sa poďakovať pánovi Csabayovi za súčinnosť a celému úradu BSK za súčinnosť, aby sme tieto dve centrá otvorili. Bratislava bola kedysi mekou chémie a je preto veľmi dobré a veĺmi dôležité, aby nám ostala stredná škola, ktorá bude vzdelávať mladých chemikov v stredných profesiách a robotníckych profesiách, preto veľmi prosím o podporu tohto návrhu. Zároveň kolegyňa Schwartzová už spomenula telocvičňu, ja by som veľmi rád povedal, že beriem prvý kvartál 2017 ako záväzný termín na začatie rekonštrukcie telocvične, s tým, že v 2020 nám končí bezplatný prenájom telocvične v Slovnafte a od roku 2021 by sme museli začať Slovnaftu platiť za túto službu, čiže preto je to veľmi dôležité. Avšak chcel by som ešte upozorniť na dve ďalšie drobnosti, ktoré je treba v tomto centre odborného vzdelávania realizovať a sú to dva havarijné stavy. V jednom prípade je to havarijný stav okien a nová situácia, ktorú sme riešili na ostatnej rade školy je havária, ktorá vznikla v kotolni ergo vo výmenníkovej stanici, ktorá dodáva teplo do tejto našej školy. Poprosím venovať tomu, aj vzhľadom na to, že je to od 1.9. novovzniknuté centrum odborného vzdelávania, tomuto zvýšenú pozornosť. Vopred ďakujem za túto zvýšenú pozornosť. A ešte raz ďakujem všetkým, ktorí sa podieľali na príprave týchto COVP- ečiek všetkým z úradu, riaditeľom a prosím o podporu tohto materiálu. Ďakujem.

*Ing. Pavol Frešo, predseda BSK*

Ďakujem veľmi pekne, vážené pani poslankyne, vážení páni poslanci, prvá vec, čo Vás veľmi pekne poprosím, keď sme tu v sále, prví dodržiavajme rokovací poriadok, to znamená, tí ktorí tu telefonujeme, netelefonujeme, tí, ktorí sa tu bavíme sa tu nebavme, lebo to je neúctivé, keď niekto vystupuje so svojimi pripomienkami. Potom Vám to spätne zase vadí v iných prípadoch keď vystupujete Vy samotní. A druhá poznámka, skôr ako odštartujeme ešte nejaké ďalšie hlásenia rôznych vecí, ktoré treba opraviť, tak ja si Vás dovoľujem oficiálne pozvať, v pondelok bude takzvané nulté kolo pre všetky poslankyne a poslancov, ktorí o to majú záujem, to, kde vám investičný odbor predstaví, v akom stave sú aj tieto opravy, v akom stave sú všetky obstarávania, čo kedy sa bude ako obstarávať, tie kolá budú nasledovať samozrejme až do vtedy kým každá jedna poslankyňa, každý jeden poslanec nebude mať odpovede v rámci svojho volebného obvodu a tam ste samozrejme pozvaní. Pozvánku ak ešte nešla tak pán riaditeľ ešte dnes vydistribuuje. Nech sa páči, pán poslanec Baxa.

*Ing. Pavol Baxa, poslanec BSK*

Ďakujem vážené kolegyne, kolegovia, zdá sa, že tá chemická loby je celkom slušná, ja sa hlásim k chémii. Nie som síce absolventom tejto školy, ale je mi to veľmi blízke. Chcel by som Vás poprosiť o podporu tohto materiálu, čo myslím si nemal by byť zásadný problém. Len nedá mi nepripomenúť jednu vec, keď sa hovorí o havarijnom stave budovy, napríklad okien, dávam do pozornosti, že naozaj minulý rok sme schválili koncepciu zvyšovania energetickej hospodárnosti v našich budovách. Toto je jedna z nich a pevne verím, že v pondelok sa dozviem, že bude zaradená do plánu práce a obnovy aj z hľadiska energetickej hospodárnosti. Ďakujem.

*Ing. Pavol Frešo, predseda BSK*

Ďakujem pekne, ešte skôr ako dám slovo pánu poslancovi Ágostonovi, ešte som dostal takú drobnú opravu, že podobne jak pán poslanec Haramia, ktorý príde neskôr, príde aj pán poslanec Galamboš neskôr, len sa mi to nedostalo na stôl. Nech sa páči pán poslanec Ágoston.

*Peter Ágoston, poslanec BSK*

Ďakujem pekne za slovo. Pani predkladateľka nezvážite možnosť, že by sme tento bod presunuli až na koniec? Lebo my sme si ich sem pozvali, tých žiakov a oni tu s nejakými chemikáliami sa tam hrajú vo vestibule a my im to teraz schválime a oni nám to tu vybuchnú. Nechcete zvážiť možnosť, že by sme toto dali až na koniec? Ďakujem pekne. Ale samozrejme podporím tento materiál.

*Ing. Pavol Frešo, predseda BSK*

S faktickou promptne pani podžupanka Ožvaldová.

PhDr. Alžbeta Ožvaldová, podpredsedníčka BSK

Ja si myslím pán poslanec, že nemusíš sa báť, ale ukáž prosím ťa pekne, čo ty tam máš odložené, skôr toho sa musíme báť. Ďakujem, vráťme sa k materiálu, ďakujem.

*Ing. Pavol Frešo, predseda BSK*

Ďakujem pekne naším cieľom je schváliť to skoro, aby nám to tu nevybuchlo, aby sme radšej išli domov, že áno. Nech sa páči, poprosím predkladateľov, pardón nie predkladateľov, poprosím návrhovú komisiu, aby nám predniesla návrh uznesenia tak, aby sme mohli o ňom hlasovať.

*RNDr. Peter Mach, poslanec BSK*

Ďakujem pekne, návrhová komisia predkladá na hlasovanie návrh uznesenia tak, ako ste ho písomne dostali spolu s materiálom, jeho štruktúra je rovnaká ako v predchádzajúcom prípade, to znamená, že v časti A schvaľujeme zriadenie centra k 1.9. 2016 a v časti B ukladáme dve úlohy riaditeľovi Úradu Bratislavského samosprávneho kraja

*Ing. Pavol Frešo, predseda BSK*

Ďakujem veľmi pekne, poprosím Vás pani poslankyne, páni poslanci prezentujte sa a hlasujte teraz o návrhu tak, ako ho predniesla návrhová komisia

*Hlasovanie č. 7*

Ďakujem pekne, prechádzame k bodu číslo 5. Návrh na zmenu uznesenia Zastupiteľstva BSK číslo 51/2016 z 10..6. 2016. Vážené pani poslankyne, vážení páni poslanci, máte pred sebou materiál, ktorý pán podžupan Bendík uvedie. Ja len podotknem, že na tom znení, ako to je, vlastne je to technická úprava aj so všetkými dôvodmi na ktorých sme sa takisto zhodli ako predsedovia komisií, predsedovia klubov, myslím, že snáď aj jednomyseľne. Igor prosím ťa, nech sa páči, máš slovo.

*Ing. Igor Bendík, podpredseda BSK*

Ďakujem pekne za slovo, vážené kolegyne, vážení kolegovia. Tento návrh sa skladá z dvoch častí a to po A schvaľuje zmenu uznesenia číslo 51/2016 zo dňa 10.6. 2016 v časti A a to písmeno m a o nasledovne: Písmeno m – prenajímateľ má personálne zastúpenie v štvorčlennej výkonnej rade Nadácie Cvernovka v počte dvoch členov. Na prijatie uznesenia výkonnej rady sa vyžaduje súhlas nadpolovičnej väčšiny všetkých členov výkonnej rady, písmeno o – prenajímateľ má personálne zastúpenie v dozornej rade Nadácie Cvernovka. Člen dozornej rady v Nadácii Cvernovka za Bratislavský samosprávny kraj má právo sa zúčastňovať zasadnutí výkonnej rady Nadácie Cvernovka s poradným hlasom. Písmeno B je odporúčajúce predsedovi BSK, navrhnúť správnej rade BSK výkonnej rady na základe nominácie rady BSK pre kultúru a umenie zriadenej na základe stratégie rozvoja kultúry v Bratislavskom samosprávnom kraji na roky 2015-2020 schválené uznesením Zastupiteľstva Bratislavského samosprávneho kraja z jej členov a druhého člena výkonnej rady na základe nominácie komisie majetku, investícií a verejného obstarávania Zastupiteľstva Bratislavského samosprávneho kraja z jej členov. Toto uznesenie, alebo táto zmena tohto uznesenia je predkladaná z dôvodu, aby sa odstránila akákoľvek pochybnosť o politizácii tohto zámeru vytvorenia kreatívneho centra. Navrhovanou zmenou sa súčasne z dôvodu právnej istoty do uznesenia dopĺňa počet členov výkonnej rady, ako aj spôsob rozhodovania v nej. Dôvodom zastúpenia BSK v orgánoch  Nadácie je výhradne uskutočňovanie verejnej kontroly pri nakladaní s majetkom BSK a zefektívnenie procesov súvisiacich s budovaním kreatívneho centra. Súčasne je vyjadrením partnerstva verejnej správy a neziskového sektora pri realizácii spoločných strategických cieľov s dlhodobým horizontom v záujme širokej verejnosti. Ako spomínal pán župan, tento návrh je výsledkom rokovaní nielen našich poslaneckých klubov ale aj rokovaní s Nadáciou Cvernovka a v zmysle vyššie uvedeného Vás prosím o podporu tohto materiálu, ďakujem.

*Ing. Pavol Frešo, predseda BSK*

Ďakujem veľmi pekne, ja by som chcel poďakovať nielen pánu podžupanovi Bendíkovi ale všetkým ostatným, ktorí tento návrh podporili, aj sa k nemu vyjadrovali, lebo chodili sme na tie jednania, je to ako v konsenze aj u nás aj s Cvernovkou a poprosím takisto o podporu tohoto návrhu samotného a otváram diskusiu, kde sa ako prvý prihlásil pán poslanec Pomichal.

Ing. István Pomichal, poslanec BSK

Vážený pán predseda, vážení kolegovia, máme tu materiál na základe žiadosti Nadácie Cvernovky. V stredu sme sa dohodli na veciach, že chceme vyhovieť Cvernovke vo všetkom a chceme v tom mať jasno a vtedy pán župan povedal, že aj minule sme mali materiál perfektný, sú tam maličké chyby, ja by som sa len chcel opýtať na dve veci, ktoré z tohoto materiálu, čo sme dneska dostali na stôl vyplynú a vidím v tom tiež také menšie drobné chyby, respektíve protirečenia, ktoré súvisejú s listom Nadácie Cvernovky. Chcel by som na to dostať odpoveď. Ja som na základe ostatného zastupiteľstva predpokladal, že dneska 24.-ého, ako to bolo v pláne, dostaneme na stôl dve mená poslancov na návrh Cvernovky, ktoré budú zastupovať vo výkonnej rade náš orgán, to bola prvá požiadavka predstaviteľov Nadácie Cvernovky a dostaneme na stôl návrh zmluvy, ktorý schválime a tým pádom celá vec je uzavretá. Miesto toho sme začali upresňovať, že dáme uznesenie, kde upresníme ten materiál, ktorý bol v dôvodovej správe, že personálne zastúpenie bude mať vo výkonnej rade štyroch členov a z toho dve budú a chcú ich apolitizovať. V ďalšej časti B uznesenia zas navrhujeme, že predsa tam bude jeden poslanec, ktorý bude z radov komisie majetku, investícií a verejného obstarávania, takže tiež nenaplníme tú požiadavku Nadácie Cvernovky, čo je ich srdcová a zásadná, že nechcú mať politické vedenie vo svojich orgánoch, takže oni chcú mať štyroch členov vo výkonnej rade bez politickej príslušnosti a na to dajú veľký dôraz vo svojej žiadosti. Ďalej sme sa pýtali minule, že nemajú zriadenú dozornú radu a zákon im nepredpisuje, pokiaľ nebudú mať majetok a obrat v tej výške. A z tej zmeny v bode o, čo sme mali, že prenajímateľ bude mať personálne zastúpenie zas nie sú určené počty, to znamená, že jeden človek minimálne by tam mal byť. A na základe návrhu pani vicežupanky bolo povedané, že ten by mal mať právo zúčastňovať sa na zasadnutí výkonnej rady. Tam tiež nemáme určený počet členov dozornej rady, či to má byť trojčlenná, päťčlenná a ja si myslím, že pokiaľ sa vzdávame účasti ako poslanci vo výkonnej rade, že budú tam len odborníci, síce dvaja budú menovaní zo strany župana, tak mali by sme presne zadefinovať, že ako bude fungovať tá dozorná rada, ktorá ani v ich zriaďovateľskej listine definovaná zatiaľ neni. Že či bude mať trojčlennú, päťčlennú alebo iný počet. A tam aké bude mať zastúpenie prenajímateľ, akože župa a či tam budú odborníci zo strany úradu. Takže ja nie som proti tomu, lebo úrad zodpovedá, aby župan tam určil tých ľudí, ktorí tam majú byť, ekonomicky vzdelaných, ale tiež by tam mala byť už väčšina, lebo skutočne dozor nad štvormiliónovým majetkom by mal byť zabezpečený. Takže z tohto materiálu mi vyplýva, že my ako poslanci budeme dostávať informácie z druhej ruky. Nemáme tam určené presné pravidlá, ako bude fungovať dozorná rada a týmto unesením, odporúčaním, ktoré tu je neni zabezpečená požiadavka Cvernovky, aby štvorčlenná výkonná rada bola nezávislá. Takže sú tam zas navrhnutí, cez komisiu jeden poslanec, čo neni zase rozhodnutím zastupiteľstva odborného orgánu. Takže ja nechcem poukázať na veci, ktoré sú šité skutočne horúcou ihlou, ja som veľmi rád, že minule sme mali konsenzus v tom materiáli, ktorý tam bol zadefinovaný. Ani som nevidel po preštudovaní tohto materiálu problém. Nemali problém členovia výkonnej rady Nadácie Cvernovky. Oni sami navrhli, že aby tam boli dvaja poslanci a som myslel, že tam bude napríklad pán Káčer, pani Pätoprstá, ktorí tento celý materiál predniesli. Nemali by sme problém týchto dvoch poslancov deliť alebo delegovať do tohto výboru. Teraz je tu zmena. Ich požiadavka je, aby župan ich tu nominoval, dvoch nezávislých odborníkov bez politickej príslušnosti. Takže, keď s tým súhlasíte, ja s tým nemám problém, nech to je zodpovednosť župana, nech tam dá dvoch odborníkov. Ale žiadal by som, aby sa zamysleli nad tým, že ako bude dozorná rada fungovať. A v tej dozornej rade potom budú nominanti zastupiteľstva a či budú vo väčšine alebo či budú v menšine. To je už dosť podstatná vec, lebo tá dozorná rada keď má fungovať ako jediný orgán, ktorý by potom mal nejakým spôsobom zasahovať a kontrolovať tú činnosť samotnej Cvernovky. Ja súhlasím s tým, že chcú apoliticky riadiť celý ten systém, ale na druhej strane berme na zreteľ, že je to štvormiliónový majetok, ktorý chceme zveľaďovať, takže tam pôjde ďalších 4 miliónov za tých 25 rokov predpokladám, aby to fungovalo. A ja si myslím, že ten projekt sám o sebe je dobrý, ale skúsme sa zamyslieť nad tým a dozorná rada ako bude fungovať A ja mám taký návrh, že tam v tom bode o, tam by malo byť presne definované koľko členov dozornej rady a aký pomer bude zo strany prenajímateľa určené. A ja by som nesúhlasil s tým odporúčaním, lebo tým jasne viažeme ruky, respektíve nútime nášho predsedu, aby tam nominoval politického zástupcu. Ďakujem.

*Ing. Pavol Frešo, predseda BSK*

Ďakujem veľmi pekne, István, to odporúčanie, ktoré tam pán podžupan Bendík dal by nikdy predsa nebolo vzniklo, keby to nebolo po dohode s Cvernovkou. Ešte raz ti to zopakujem. Nikdy by to nebolo vzniklo, keby to nebolo po dohode s Cvernovkou. Čiže to, čo tam je napísané je to, čo je dohodnuté práve s predstaviteľmi Cvernovky. Na tých rokovaniach som bol aj ja, jasne som to počul a len to napísal Igor na papier. Inými slovami, ja by som to ctil, aj keby to tam nebolo napísané, lebo taká je dohoda, ja ju považujem za správnu, férovú, však sme sa o tom aj bavili na predsedoch klubov a predsedov komisií. Ale Igor proste chcel to mať napísané. Je tam napísané to, čo je s nimi dohodnuté, takže ani sekundu nerozmýšľaj, že tu máš na stole niečo, čo sme nedohodli konsenzom. Nech sa páči pani poslankyňa Mikušová, pani poslankyňa Pätoprstá.

*Ing. Tatiana Mikušová, poslankyňa BSK*

Určite nebudem rozprávať 5 minút, hlavne vo faktickej, chcem reagovať na Istvána Pomichala. Ja som naozaj po tej jeden a pol hodinovej diskusii v stredu, politickej u župana mala za to, že sme sa naozaj aj dohodli. István ako keby si zabudol na to, ako to vôbeccelé vzniklo, že vlastne rozhodlo zastupiteľstvo na návrh župana, že tejto skupine kreatívnych mladých ľudí chceme pomôcť, aby sa rozvíjali. Ty už navrhuješ také podrobnosti, ja verím tomu, že dozorná rada je dôležitý orgán a určite sa vykreuje v dostatočnom čase po rozhovoroch a rokovaniach so župou. Ale navrhuješ to hneď na začiatku. Mne to tak trošku pripadá, ako keby sme chceli dieťa, ktoré sa len narodilo už hodiť do vody, aby rovno plávalo a ono to tak celkom nie je. Najprv sa musí naučiť chodiť a rozprávať. To je jedna poznámka a druhá poznámka. Nie je to celkom pravda, že v tej výkonnej rade budú dvaja nezávislí odborníci a naše zastupiteľstvo je z toho vylúčené. Veď ten materiál predsa o tom rozpráva, že by mal byť na návrh komisie majetku nominovaný županovi, ktorý bude mať zodpovednosť za obidvoch tých členov, ktorých navrhne, bude jeden poslanec. Takže ja nemyslím si, že sme celkom mimo obliga.

*Ing. Pavol Frešo, predseda BSK*

Ďakujem veľmi pekne, pani poslankyňa Pätoprstá

*Elena Pätoprstá, poslankyňa BSK*

Tiež by som chcela reagovať na tú poznámku, že by som tam mala byť. Ja si to vážim , vašu dôveru, ale ja mám rada systémové opatrenia, ktoré budú dlhodobé a keďže to ide do roku 2020, môže sa kadečo stať. Pätoprstá odíde, príde niekto iný, čiže ja som zástanca systémových opatrení. A to opatrenie ošetrené, ak ste si všimol bude v časti B, že to je na odporúčanie nominácie Rady BSK pre kultúru a umenie. To sú ľudia, ktorých si veľmi vážim. A myslím si, že oni sú práve zárukou toho, že tá nominácia bude kvalitná. Takže ja to určite podporím.

*Ing. Pavol Frešo, predseda BSK*

Ďakujem veľmi pekne, s faktickou bude reagovať István Pomichal

*Ing. István Pomichal, poslanec BSK*

Len jednou vetou k tomu, že v tom liste čo píšu, a tá dohoda, ktorá tam je, takže z toho odporúčania vyplýva, že tá komisia nemôže navrhnúť neposlanca, lebo len svojich členov môže toho štvrtého člena tam môže poslať a ten bude politický a to je v rozpore s tým, čo žiada Cvernovka. To som chcel len poukázať, na túto vec.

*Ing. Pavol Frešo, predseda BSK*

István správne si poukázal a preto po tom liste nasledovalo rokovanie a výsledok toho rokovania je myslím v bode b pred tebou. To je výsledok rokovania. Takýto proces to bol. Nech sa páči, pán poslanec Baxa

*Ing. Pavol Baxa, poslanec BSK*

Ďakujem, budem rešpektovať tú dohodu, ktorá sa dosiahla v stredu, aj keď teda priznám sa, o tom by som chcel trošku diskutovať. Nie som celkom nadšený tou predstavou, ktorú predstavuje Nadácia Cvernovka vo svojom liste, ktorý máme priložený k materiálu. V prvom rade ma veľmi mrzí, ak si niekto myslí, že keď sa nejaký občan tohto štátu prihlási verejne k videniu sveta a spoločnosti, to znamená, že sa prihlási k nejakej politickej strane a hnutiu, automaticky prestane byť odborníkom, ako keby mu tá jeho politická príslušnosť alebo jeho politické videnie sveta zaclonilo oči. Je mi to veľmi ľúto, že takto je vnímaná politika vo verejnosti. Na druhej strane musím priznať, že niektorí, ako keby stratili všetko a zabudli na všetko, akonáhle začnú verejne vystupovať ako politici, ale myslím si, že v našom zastupiteľstve takéto tváre nemáme. Preto je veľmi ťažké tvrdiť a myslieť si, že keď je niekto politik, už prestal byť odborníkom. Keď je niekto politik, tak začal byť nositeľom nejakého väčšinového názoru, ktorý ho dostal do verejnej funkcie, ale neprestal byť odborníkom.. Ale tu, keď je nominovaný týmto zastupiteľstvom, tak nie je nominovaný preto, aby hlásal politické názory svojej strany, ale aby hájil záujmy tejto župy. Toto nám nejakým spôsobom uniká a mňa to veľmi mrzí. Druhá vec čo ma veľmi mrzí na tom liste je to, že kým tej výkonnej rade to strašne vadí v tej dozornej rade to vôbec nevadí. Ak im to vadí u zástupcov BSK, čo sú vlastníci tohto majetku, ktorý je prenajatý, tak vôbec to nevadilo členom výkonnej rady za Cvernovku. A ešte navyše samozrejme, nikto nemá právo sa nikoho pýtať na jeho politický názor, alebo príslušnosť. To robia dobrovoľne tí ľudia, ktorí idú do súťaže o verejné funkcie. Čiže oni sa to ani tých svojich zástupcov spýtať nemôžu. Hovorím, ja podporím tento materiál, aj keď mám s ním dosť veľké problémy, ale poprosím zástupcov Cvernovky, aby si to v hlave zrovnali. Rovnaký meter pre všetkých. Ďakujem.

*Ing. Pavol Frešo, predseda BSK*

Ďakujem veľmi pekne, nech sa páči Lukáš Pokorný. Pán poslanec máš slovo. Lukáš, musím to povedať, od dneska rána štátnica ? Gratulujeme!

*Mgr. Lukáš Pokorný, poslanec BSK*

Ja mám dneska od rána veľkú radosť. No hnojari začínajú skorej, takže dnes som hrdý mimoriadne na syna dnes. Dobre. Pán predseda, kolegyne, kolegovia, ja podporím túto politickú dohodu, tento konsenzus, ktorý vznikol. V celom tomto ma irituje v časti b odporúčania len jedna jediná vec, že vlastne v tomto fyzickom texte, ktorým tu zrovnoprávňujeme radu BSK pre kultúru a umenie a Komisiu majetku, investícií a verejného obstarávania. Jedna je komisia zložená z poslancov ako poradný orgán zastupiteľstva a druhá je poradným orgánom predsedu BSK. Tieto dve komisie nie sú rovnocenné a toto jediné, čo mi na tom vadí, irituje ma vlastný text. Dohodu, ktorá vznikla s Cvernovkou podporujem a na rozdiel od môjho kolegu Paľa Baxa ja sa Cvernovke nečudujem, že má taký postoj voči politikom. Sčasti si za to môžeme sami a sčasti je treba hodne diskutovať a presadzovať sa. Ale súhlasím s tým, čo povedal Paľo v niektorých veciach. Ale každopádne toto jediné ma irituje. Ďakujem.

*Ing. Pavol Frešo, predseda BSK*

Ďakujem veľmi pekne, s faktickou poznámkou pani poslankyňa Pätoprstá. Elena máte slovo, nech sa páči.

*Elena Pätoprstá, poslankyňa BSK*

Keďže komisie by mali byť odborné, toto je skôr otázka na nás, či by aj Komisia majetku, investícií nemala mať nezávislú radu pre majetok a investície a verejné obstarávanie, čo by myslím si, že veľmi pomohlo.

*Ing. Pavol Frešo, predseda BSK*

Ďakujem pekne, poprosím návrhovú komisiu o prednesenie návrhu uznesenia, aby sme mohli hlasovať.

*RNDr. Peter Mach, poslanec BSK*

Návrhová komisia nedostala žiadne pozmeňujúce ani doplňujúce návrhy k materiálu, takže predkladám na hlasovanie text uznesenia tak, ako ste ho písomne dnes ráno dostali spolu s materiálom. Uznesenie má dve časti: v časti A schvaľujeme zmenu uznesenia v písmenách m a o a v časti B odporúčame predsedovi BSK koho má navrhnúť do orgánov Cvernovky.

*Ing. Pavol Frešo, predseda BSK*

Ďakujem veľmi pekne, vážené pani poslankyne, vážení páni poslanci poprosím prezentujte sa a hlasujte o návrhu návrhovej komisie teraz

*Hlasovanie č. 8*

Za bolo 27 poslankýň, poslancov z prítomných 35, štyria sa zdržali , štyria nehlasovali. Návrh bol schválený dokonca trojpätinovou väčšinou. Prechádzame k bodu číslo 6 : Návrh na schválenie odplatného vecného bremena v prospech Západoslovenskej distribučnej , akciovej spoločnosti spočívajúceho v práve uloženia, údržby a opravy elektroenergetických rozvodov na majetku BSK. Vážené pani poslankyne, vážení páni poslanci, máte pred sebou predmetný návrh poprosím pána podžupana Bendíka, aby ho uviedol. A poprosím krátko, aby pani podžupanka Ožvaldová viedla zastupiteľstvo.

*Ing. Igor Bendík, podpredseda BSK*

 Ďakujem pekne za slovo, vážené kolegyne, kolegovia toto je jeden z tých štandardných materiálov, ktoré nám na každé zastupiteľstvo chodia na stôl. Úplne krátko, vecné bremeno bolo odhadnuté, alebo stanovené hodnotou cez znalecký posudok v hodnote 3655 eur. Na zasadaní predsedov poslaneckých klubov bola otázka, či ten kábel je vedený nejakým systémom, alebo či nejde stredom nášho pozemku. Zisťovali sme to a ide presne po hranici. Poprosím o podporu tohto materiálu. Ďakujem.

*PhDr. Alžbeta Ožvaldová, poslankyňa BSK*

Ďakujem pekne, nech sa páči pán poslanec Pokorný

*Mgr. Lukáš Pokorný, poslanec BSK*

Vážená pani predsedajúca, kolegyne, kolegovia, ja len čisto zvedavosť ma bije. Ide sa tam otvoriť nová štrková jama ? To vysoké napätie ide k ťažobným zariadeniam? Vieme, nevieme? Ďakujem veľmi pekne.

*PhDr. Alžbeta Ožvaldová, podpredsedníčka BSK*

Ďakujem veľmi pekne, máme odpovedajúceho na túto otázku? Pán doktor Matúš.

*JUDr. Matúš Šaray, vedúci právneho oddelenia Úradu BSK*

Dobrý deň. Ak môžem. Pokiaľ viem máme informáciu, má tam byť plánovaná výstavba rodinných domov. Čiže to je kvôli posilneniu investičnej výstavby.

*PhDr. Alžbeta Ožvaldová, podpredsedníčka BSK*

Ďakujeme doktorovi Šarayovi, máme ešte niekoho prihláseného ? Nemáme. Uzatváram diskusiu, nech sa páči návrhová komisia.

*RNDr. Peter Mach, poslanec BSK*

Návrhová komisia predkladá na hlasovanie návrh uznesenia tak, ako bol písomne predložený spolu s materiálom. Zastupiteľstvo schvaľuje zriadenie vecného bremena s podmienkami, ktoré sú uvedené v uznesení.

*PhDr. Alžbeta Ožvaldová, podpredsedníčka BSK*

Ďakujem, prezentujme sa a hlasujme teraz.

*Hlasovanie č. 9*

Za bolo 31 poslancov, nikto nebol proti, nikto sa nezdržal, piati nehlasovali, uznesenie bolo prijaté.

Pristúpime k ďalšiemu bodu programu a to je bod číslo 7 Návrh na schválenie predĺženia prenájmu nehnuteľnosti na Starej Vajnorskej vo vlastníctve BSK vedeného na LV číslo 4224 a LV číslo 2056 v katastri Nové Mesto, ako prípad hodný osobitného zreteľa a na vyhlásenie OVS na prenájom tohto prebytočného majetku. Máte pred sebou materiál, poprosím pána vicežupana Bendíka o úvodné slovo.

*Ing. Igor Bendík, podpredseda BSK*

Ďakujem pekne za slovo. Vážené kolegyne, vážení kolegovia. Tak ako uviedla predsedajúca máme tu uznesenie, ktoré sa skladá dvoch častí. Po A je to schvaľuje ako prípad hodný osobitného zreteľa, predĺženie nájomnej zmluvy na prenájom nehnuteľnosti do konca tohto roka a súčasne vyhlasujeme obchodnú verejnú súťaž na prenájom tejto nehnuteľnosti v časti B. Robíme to preto, lebo v podstate uplynula nám doba, na ktorú bola táto zmluva uzatvorená. V zmysle zásad hospodárenia musí teda zastupiteľstvo schváliť, alebo teda vyhlásenie obchodnej verejnej súťaže. Tento model je preto navrhnutý tak, pretože prípad hodný osobitného zreteľa sa nevyužíva vtedy, kedy sa to poslancom páči, ale v zmysle toho, ako to stanovuje zákon. A preto je to predĺženie navrhnuté na dobu maximálnu, počas ktorej vieme zrealizovať súťaž na prenájom. Od nového roka chceme už nabehnúť, teda už vysúťažiť toho nájomcu a podpísať s ním zmluvu, ktorá bude výsledkom obchodnej verejnej súťaže. Tento materiál prešiel všetkými komisiami. Návrh z komisií, aby sme predĺžili zmluvu o jeden rok som vysvetlil v zmysle toho, ako teda vidím ten zákon, ktorý hovorí o osobitnom zreteli. Čo sa týka toho predaja. V podstate dnes nemáme indikovaný záujem od nejakého kupujúceho. To je jedna vec. Druhá vec, že sú tam nevysporiadané vlastnícke vzťahy, dokonca ani tá samotná budova sa nedá rozdeliť v podstate zhora dole, pretože tie vlastnícke vzťahy nám zasahujú po poschodiach. Jedna časť ide do nášho, druhá časť ide do spoluvlastníkovej časti budovy, to znamená preferujeme ten spôsob najskôr predložiť osobitným zreteľom, vyhlásiť súťaž na prenájom, následne môžeme sa snažiť to predať. Bude to asi časovo dlhšie náročné, ale samozrejme ten ďalší krok súčasne s tým sa budeme snažiť vysporiadať túto nehnuteľnosť. V podstate už sme mali stretnutie už aj so Strabagom, kde sme sa dohodli aj s týmto partnerom, že budeme sa snažiť, dať to nejako do poriadku, vysporiadať a určite keď si to vysporiadame, tak táto nehnuteľnosť bude mať aj vyššiu hodnotu. Ďakujem pekne.

*PhDr. Alžbeta Ožvaldová, podpredsedníčka BSK*

Ďakujem, pokračujeme s faktickou, pán poslanec Šramko.

*Ing. Peter Šramko, poslanec BSK*

Ďakujem. Na predkladateľa mám jednu otázku. Na stretnutí predsedov poslaneckých klubov som sa pýtal, že aká je výška dane z nehnuteľnosti a či je osobitne prenesená na nájomcu, či nie je náhodu len jednoduchým spôsobom započítaná do nájomného. A samozrejme ohľadom toho, že či máme, alebo nemáme záujemcu, myslím, že naše pohnútky s naším majetkom by nemali byť také, že ak máme záujemcu ideme predávať, ale mali by sme sa snažiť majetok, ktorý považujeme za prebytočný a zvyšuje náklady ako na udržiavanie, no tak by sme sa ho mali snažiť predať. A nie to teda, že či niekto príde dopredu. Ďakujem za odpoveď.

*PhDr. Alžbeta Ožvaldová, podpredsedníčka BSK*

Ďakujem. Ešte raz s faktickou pán poslanec Ágoston a potom poprosím pána vicežupana na odpovede.

*Peter Ágoston, poslanec BSK*

Ďakujem pekne ta slovo, ja súhlasím s pánom Šramkom, že by sme ten majetok mali skôr predať ako prenajímať. Ale mám otázku na predkladateľa. Prosím ťa ako chceme konsolidovať ten majetok, keď ho budeme mať prenajatý. Máme na to nejakú zákonnú možnosť prenajať ho a potom sa snažiť sceliť? Ďakujem pekne.

*PhDr. Alžbeta Ožvaldová, poslankyňa BSK*

Ďakujem pekne, pán vicežupan.

*Ing. Igor Bendík, podpredseda BSK*

Ďakujem pekne za slovo. K tej dani z nehnuteľnosti poprosím pána Šaraya, aby povedal presné číslo. Tá daň sa pohybuje na úrovni jednomesačného nájmu a neplatí to ten nájomca, platíme to my. A čo sa týka toho sceľovania, tá obchodná verejná súťaž, ktorá je vyhlasovaná, tak je v podstate vyhlasovaná s podmienkami, že už bude vyhlasovaná tá nájomná zmluva na dobu neurčitú, s trojmesačnou výpovednou lehotou. To znamená my môžeme kedykoľvek v rámci troch mesiacov tú zmluvu vypovedať, následne ak sa nájde záujemca, môžeme to hneď predať.

*PhDr. Alžbeta Ožvaldová, poslankyňa BSK*

Ďakujem pekne, ešte doktor Šaray, doplniť

*JUDr. Matúš Šaray, vedúci právneho oddelenia Úradu BSK*

Tá suma toho ročného nájmu len za túto budovu je zhruba tisícdeväťsto euro, a v tomto prípade to nie je osobitne nájomnou zmluvou uvádzané, jednoducho je to zakalkulované v rámci toho nájomného, ktoré je na úrovni 1300 euro mesačne, to znamená, je to zhruba naozaj jede, alebo jeden a pol mesačný nájom. To osobitné započítanie, osobitné uvedenie vo vzťahu k nájomcovi dávame väčšinou tam, kde riešime nejaký dlhodobejší symbolický nájom, tak tam kalkulujeme, že teda nájomné je jedno euro plus daň. Tuto je už v podstate kalkulovaná v tom nájomnom.

*PhDr. Alžbeta Ožvaldová, podpredsedníčka BSK*

Ďakujem, nasleduje pán poslanec Pokorný

*Mgr. Lukáš Pokorný, poslanec BSK*

Vážená pani predsedajúca, kolegyne, kolegovia. Bol som predkladateľom na komisii školstva aj na komisii územného rozvoja tej iniciatívy odpredať tieto priestory. V materiáli som sa dočítal, že predmetné pripomienky neboli zo strany predkladateľa akceptované. Cieľ, ku ktorému tieto pripomienky smerovali, teda predaj predmetných priestorov a pozemku je totiž zabezpečený aj pôvodnou verziou, ktorá zároveň zohľadňuje súčasnú situáciu. Kladiem jednoduchú otázku, máme tým pádom pripravenú aj verejnú obchodnú súťaž na odpredaj tohto majetku? Ďakujem.

*PhDr. Alžbeta Ožvaldová, podpredsedníčka BSK*

Ďakujem pekne, pán doktor Šaray, keby sa ešte vyjadril k tomuto.

*JUDr. Matúš Šaray, vedúci právneho oddelenia Úradu BSK*

K tomuto v podstate momentálne uznesenie predložené, navrhnuté tak, že do konca roka sa schvaľuje osobitným zreteľom predĺženie nájmu a dovtedy zrealizovať OVS-ku na prenájom. Zabezpečenie, alebo to vysvetlenie bolo v tom zmysle, že akonáhle budeme mať indikovaný záujem, alebo budeme vedieť, že máme možnosť ten objekt predať, tak v podstate táto technika, alebo tento postup nám to žiadnym spôsobom nezväzuje ruky. A hlavne sme vychádzali z toho, že celý tento areál Starej Vajnorskej je veľmi komplikovaný, čo sa týka spoluvlastníckych vzťahov, pretože mi takmer na žiadnom z objektov nemáme výlučné spoluvlastníctvo. Sme v podielovom spoluvlastníctve so STRABAG- om, respektíve ešte aj ďalšími firmami a to bola aj tá informácia v tej dôvodovej správe, že budeme sa snažiť v nasledujúcom období rokovať so STRABAG- om a snažiť sa tento areál vysporiadať tak, aby sme mali či pozemky, či stavby my vo výlučnom vlastníctve respektíve, aby sme ten objekt nejakým spôsobom rozdelili. Lebo dnes by sme mohli predávať len spoluvlastnícky podiel. Tak ako sa to už aj v minulosti robilo, lebo majetok bol vyhlásený za prebytočný dávnejšie, tam už prebehlo niekoľko kôl verejných súťaží, kde sme sa to snažili predať. A práve, možno aj kvôli tomu, aký je tam ten spoluvlastnícky podiel, že to je podielové spoluvlastníctvo, tam v podstate nebol indikovaný žiadny záujem. Ďakujem.

*PhDr. Alžbeta Ožvaldová, podpredsedníčka BSK*

Ďakujem pekne. S faktickou pán poslanec Pokorný.

*Mgr. Lukáš Pokorný, poslanec BSK*

Ďakujem veľmi pekne. Nemám problém s predĺžením nájmu do konca roka, úmyselne som ho alokoval na celý rok, to znamená až do 30.6.2017 budúceho roku práve preto, aby sa všetky tieto kroky dali urobiť. Z uznesenia je ale zrejmé, že máme pripravenú len obchodnú verejnú súťaž na prenájom a predajom sa vôbec nezaoberáme. Ďakujem veľmi pekne.

*PhDr. Alžbeta Ožvaldová, podpredsedníčka BSK*

Ďakujem. Uzatváram diskusiu. Nech sa páči, návrhová komisia má slovo.

*Návrhová komisia – RNDr. Peter Mach, poslanec BSK*

Ďakujem pekne. Návrhová komisia vám predkladá na hlasovanie návrh uznesenia tak, ako bol písomne predložený spolu s materiálom. Uznesenie sa skladá z dvoch častí. V časti „A“ schvaľujeme „A1“ ako prípad hodný osobitného zreteľa predĺženie nájomnej zmluvy a v časti „A2“ vyhlásenie obchodnej verejnej súťaže. V časti „B“ ukladáme tri úlohy riaditeľovi úradu Bratislavského samosprávneho kraja.

*PhDr. Alžbeta Ožvaldová, podpredsedníčka BSK*

Ďakujem. Kolegyne, kolegovia hlasujeme - teraz.

Ďakujem. Za bolo 29 poslancov. Nikto nebol proti, zdržali sa traja, nehlasovali dvaja. Uznesenie bolo prijaté, pristúpime k ďalšiemu bodu programu a tým je návrh na schválenie zriadenia bezodplatného vecného bremena v prospech manželov Novotných spočívajúceho v práve doživotného užívania časti stavby vo vlastníctve BSK za účelom zabezpečenia náhradného ubytovania. Nech sa páči, pán vicežupan, máte slovo. Bendík, pardon.

*Ing. Igor Bendík, podpredseda BSK*

Ďakujem pekne za slovo. Vážené kolegyne, vážení kolegovia. Pred sebou máte materiál na zriadenie bezodplatného alebo bezodplatných vecných bremien in personál spočívajúce v užívaní časti nehnuteľnosti a to ubytovacieho priestoru v správe Strednej odbornej školy polygrafickej v prospech oprávnených. Oprávneného v prvej rade a to Ernest Novotný a oprávnenej v druhom rade Anny Novotnej s podmienkami, že v zmysle paragrafu 151n Občianskeho zákonníka budú oprávnený v prvom rade a oprávnená v druhom rade prispievať mesačne sumou 100 eur, a to spoločne a nerozdelene nad všetky náklady s údržbou a opravami v predmete nehnuteľnosti a taktiež náklady spojené s užívaním tejto nehnuteľnosti. To znamená elektrická energia, teplo a voda mesačne sumou 164 eur a to spoločne a nerozdielne. Manželia Novotní na základe dohody odovzdania a prevzatia bytu uzatvorenej s domovom mládeže dňa 1.11.1986 sa stali užívateľmi dvojizbového služobného bytu spolu s príslušenstvom, ktorý nebol skolaudovaný a zapísaný ako bytový priestor. V minulosti bol tento priestor v správe Strednej odbornej školy chemickej. Napriek skutočnosti, že nešlo o bytový priestor bol na tento účel po celý čas využívaný ako služobný byt a bol obývaný oprávnenými. V danom čase nebol ako byt zapísaný na liste vlastníctva a nie je takto vedený dodnes. V súvislosti s plánovaným predajom budovy ako prebytočného majetku bolo potrebné, aby Bratislavský kraj zabezpečil oprávneným náhradné ubytovanie. Z uvedeného dôvodu BSK ponúkol užívateľom asi 6 rôznych lokalít. Samozrejme, všetci vieme, že keď má niekto býva v byte, ktorý užíva v lokalite, ktorú užíva a keď sa postupuje podľa 182-ky tak na to, aby sme týchto nájomníkov presťahovali, potrebujeme dohodu. Väčšinou je to akceptácia z ich strany. Prešli sme asi 6 rôznych priestorov a povedali nám, konkrétne, že tento jeden konkrétny byt je ten, do ktorého sú ochotní sa presťahovať. A v podstate a v zmysle toho je pripravený aj tento materiál. Materiál prešiel všetkými komisiami s odporúčaním schváliť predložený návrh okrem komisie dopravy, kde daný materiál nebol schválený. Napriek tomu, aj tejto jednej komisii, žiadam vás o podporu tohto materiálu. Ďakujem.

*PhDr. Alžbeta Ožvaldová, podpredsedníčka BSK*

Ďakujem vám veľmi pekne. Nech sa páči, otváram k tomuto bodu diskusiu. Keďže nemáme nikoho prihláseného, uzatváram diskusiu. Návrhová komisia má slovo.

*Návrhová komisia – Ing. Roman Maroš, poslanec BSK*

Ďakujem pekne za slovo. Návrhová komisia nedostala žiaden pozmeňujúci ani doplňujúci návrh, preto si vám dovoľujeme predložiť na schválenie uznesenie, tak ako je písomne predložený spolu s materiálom. Uznesenie sa skladá z jednej časti a to schvaľuje v tých bodoch, tak ako je popísané s priloženými podmienkami.

*PhDr. Alžbeta Ožvaldová, podpredsedníčka BSK*

Ďakujem pekne. Kolegyne,  kolegovia. Prezentujme sa, hlasujme – teraz.

Ďakujem. Za bolo 29 poslancov, nikto nebol proti, zdržali sa dvaja poslanci, jeden nehlasoval. Uznesenie bolo prijaté.

Pristúpime k ďalšiemu bodu a je to bol číslo 9. Návrh na schválenie kúpy nehnuteľného majetku pozemku zapísaného na elvéčko 4256 okres Bratislava III, pobyt Bratislava – mestská časť Rača, kataster Rača. Nech sa páči, predkladateľom je vicežupan Bendík.

*Ing. Igor Bendík, podpredseda BSK*

Ďakujem pekne za slovo. Vážené kolegyne, vážení kolegovia pred sebou máte materiál a to kúpa nehnuteľnosti v zmysle materiálu alebo v zmysle uznesenia. Táto nehnuteľnosť a to pozemok, parcelné číslo 3282/142 vo výmere 630 m2 je predmetom predkladaného materiálu a táto nehnuteľnosť, tento pozemok je predmetom súdneho sporu, ktorého účastníkom je Bratislavský samosprávny kraj na strane odporcu. Predmetná parcela je časťou areálu Strednej odbornej školy hotelových služieb a obchodu na Pántoch 9. Súdny spor sa začal už v roku 1997 žalobou pôvodnej navrhovateľky vlastníčky nehnuteľnosti Matildy Lednárovej o vydanie bezdôvodného obohatenia rozhodnutiami súdov v rátane rozsudku nevyšiel. Súdom bolo jednoznačne potvrdené, že štát v minulosti pri výstavbe školského zariadenia neoprávnene použil nehnuteľnosť vo vlastníctve pani Lednárovej. V čase súdneho konania zomrela pôvodná navrhovateľka, ako aj jej právni nástupcovia, zákonní dedičia a tak v súčasnosti sú navrhovateľmi Mária Homolová, Dušan Homola a Jana Štepániková ako zákonní právni nástupcovia. V súdnom konaní by bola suma bezdôvodného obohatenia zo strany Bratislavského samosprávneho kraja. Predpoklad je, že by bola na úrovni asi 50 tisíc eur, kde zhruba 34 tisíc by bola istina bezdôvodného obohatenia a 16 tisíc eur úroky z omeškania. V priebehu súdneho konania navrhovatelia zaslali Bratislavskému samosprávnemu kraju žiadosť o mimosúdne vybavenie sporu. Dňa 22.1.2015 prebehlo pojednávanie v danej veci, na ktorom sudkyňa opätovne vyzvala k uzatvoreniu mimosúdnej dohody s odôvodnením vyrúbenia vysokého nájomného spolu s úrokom z omeškania a trovami súdneho konania v neprospech BSK. Dňa 12.6.2015 bolo BSK doručené oznámenie, že v prípade uzatvorenia mimosúdnej dohody navrhovatelia vezmú späť návrh vedený na okresnom súde a nebudú voči BSK uplatňovať náhradu trov súdneho konania. Navrhovatelia doručili BSK znalecký posudok vypracovaný znalcom Oliverom Najdúchom, v ktorom bola hodnota pozemku určená na 40 600 eur. Bratislavský samosprávny kraj si za účelom stanovenia všeobecnej hodnoty dotknutej nehnuteľnosti dal vypracovať kontrolný znalecký posudok a cena bola stanovená na 36 600 eur. Táto suma bola zo strany navrhovateľov akceptovaná. Taktiež by som rád upozornil na skutočnosť, že Stredná odborná škola, kde sa tento pozemok nachádza podala dňa 10.12. žiadosť na Odbor školstva, mládeže a športu o predbežný súhlas na zriadenie COVP pre oblasť cestovného ruchu a taktiež, ak by toto COVP v danej škole vzniklo, to znamená financovalo by sa to z Európskych zdrojov a podmienkou takéhoto financovania je to, že žiadateľ sa môže uchádzať o podporu externých zdrojov iba vtedy, keď má vysporiadaný majetok, respektíve keď majetkovo-právny vzťah k majetku, na ktorom majú byť vykonané a teda aj financované aktivity, sú vysporiadané a druhá podmienka je, že nemôže byť voči žiadateľovi vedený žiadny súdny spor. Aj z týchto dôvodov žiadam o podporu tohto materiálu. Ďakujem.

*PhDr. Alžbeta Ožvaldová, podpredsedníčka BSK*

Ďakujem za rozsiahle uvedenie tohto materiálu. Zopakovali sme si to, čo asi všetci poslanci máme preštudované. Ďakujem pekne. Nech sa páči, otváram k tomuto bodu diskusiu. Pán poslanec Šramko.

*Ing. Peter Šramko, poslanec BSK*

Ja by som chcel pochváliť pána Bendíka. Keby takto vždy boli pripravené materiály, tak máte mojich 100 percent, lebo považujem v Bratislave takto pripraviť materiál s tými stanoviskami, s takou cenou, tie jednania a prikláňam sa teda k tej žiadosti a podpornej žiadosti starostu z Rače, považujem to za nevyhnutné, aby sme to schválili a ja tam nevidím najmenšiu pochybnosť, že by toto bolo s nejakými inými úmyslami, takže ozaj veľmi pekne ďakujem.

*PhDr. Alžbeta Ožvaldová, podpredsedníčka BSK*

Pekne ďakujem. Nech sa páči. S faktickou pani poslankyňa Pätoprstá.

*Ing. arch. Mgr. Art. Elena Pätoprstá, poslankyňa BSK*

Pridávam sa k pánovi poslancovi a teším sa, že to je vlastne materiál, ktorý vznikol kompromisom všetkých strán a myslím si, že je to dobrý kompromis.

*PhDr. Alžbeta Ožvaldová, podpredsedníčka BSK*

Ďakujem pekne. Nemáme nikoho prihláseného. Ukončujem diskusiu. Návrhová komisia má slovo.

*Návrhová komisia – RNDr. Peter Mach, poslanec BSK*

Ďakujem pekne. Návrhová komisia vám predkladá na hlasovanie návrh uznesenia tak, ako bol písomne rozdaný dnes ráno upozorňujem teda, že je nové znenie uznesenia, ktoré sa od toho pôvodne distribuovaného spolu s materiálom líši o spresnenie identifikácie nehnuteľností. Sú tam doplnení majitelia, podiely a cena. Čiže uznesenie, ktoré budeme schvaľovať je to, ktoré dnes ráno sme písomne dostali na stôl. Má dve časti. V časti A kúpu schvaľujeme a v časti B ukladáme riaditeľovi úradu tri úlohy.

*PhDr. Alžbeta Ožvaldová, podpredsedníčka BSK*

Ďakujem pekne. Kolegyne, kolegovia prezentujme sa, hlasujme – teraz. Ďakujem, za bolo 32 poslancov, proti nebol nikto, nikto sa nezdržal. Uznesenie bolo prijaté. Pristúpime k bodu číslo 10. Je to návrh plánu kontrolnej činnosti Útvaru hlavného kontrolóra Bratislavského samosprávneho kraja na druhý polrok 2016. Máte pred sebou materiál. Poprosím pána hlavného kontrolóra, aby ujal sa slova.

*Ing. Štefan Marušák, hlavný kontrolór BSK*

Ďakujem pekne za slovo, vážená pani predsedajúca. Vážené panie poslankyne, vážení páni poslanci. Materiál, ktorý máte pred sebou je pravidelný, polročný. Zastupiteľstvo vlastne v zmysle zákona o vyšších územných celkov týmto materiálom schvaľuje počet kontrolných akcií a druh kontrolovaných subjektov a zameranie kontroly. Konkrétne ide o 15 kontrolných akcií a vypracovanie stanoviska k návrhu rozpočtu. Vážené panie poslankyne, vážení páni poslanci, dovolím si ešte pripomenúť, že schválením tohto plánu kontrolnej činnosti, v podstate nie je to tabu, a zastupiteľstvo, nielen toto ale hociktoré v ďalšom období môže navrhnúť, prijať a schváliť návrh na ďalšiu kontrolu, prípadne kontroly. Toľko k materiálu. Ďakujem pekne za pozornosť.

*PhDr. Alžbeta Ožvaldová, podpredsedníčka BSK*

Ďakujem pekne. Nech sa páči. Otváram k tomuto bodu diskusiu. Poslankyňa, pani Zemanová, nech sa páči.

*RNDr. Anna Zemanová, poslankyňa BSK*

Ďakujem pekne za slovo. Na komisii dopravy, bolo uznesenie komisie dopravy, aby sa doplnil plán činnosti o kontrolu odboru dopravy a vydaných stanovísk z tohto odboru. Myslím si, že bolo by dobré, ešte aby sme o tomto bode hovorili asi opätovne na komisii dopravy aj s vedením odboru, aby sme presnejšie špecifikovali účel kontroly. Ja chcem len teda tuná upozorniť na to, že takýto zámer zo strany poslancov, záujem o vykonanie kontroly je, ale myslím si, že je správne, aby sme presnejšie špecifikovali, že o čo pôjde. Takže možno na tom ďalšom zastupiteľstve, septembrovom by som navrhla doplniť plán kontroly činnosti. Čiže zatiaľ do tohto uznesenia nie, ale po diskusii s vedením odboru, s vedením úradu by sme presnejšie špecifikovali aj na komisii dopravy túto kontrolu. Ďakujem pekne.

*PhDr. Alžbeta Ožvaldová, podpredsedníčka BSK*

Ďakujem pekne. Keďže sa do diskusie nikto nehlási, uzatváram diskusiu. Nech sa páči. Návrhová komisia máte slovo.

*Návrhová komisia – RNDr. Peter Mach, poslanec BSK*

Ďakujem pekne. Návrhová komisia predkladá na hlasovanie návrh uznesenia tak, ako ste ho písomne dostali spolu s materiálom. V časti A schvaľujeme plán kontrolnej činnosti a v časti B splnomocňujeme hlavného kontrolóra.

*PhDr. Alžbeta Ožvaldová, podpredsedníčka BSK*

Ďakujem. Prezentujme sa, hlasujme - teraz.

Ďakujem, za bolo 29 poslancov, nebol proti nikto, nikto sa nezdržal. Uznesenie bolo prijaté. Pristúpime k bodu číslo 11. Je to správa z hodnotenia PHSR Bratislavského samosprávneho kraja 2014 – 2020 za rok 2015. Nech sa páči, pán vicežupan Berta máte slovo.

*Ing. Martin Berta, podpredseda BSK*

Vážená pani predsedajúca, vážené kolegyne, kolegovia. Máte pred sebou materiál, ktorý predkladám už druhýkrát v zmysle uznesenia č. 46 z roku 2013, ktorý bol schválený aj materiál, ktorý sa volal Plán hospodárskeho a sociálneho rozvoja Bratislavského samosprávneho kraja na roky 2014-2020. Správa je spracovaná v troch častiach. Je tam východisková časť, analytická a hodnotiaca. Pre každú prioritu, prioritnú os, ktorá je stanovená v rámci plánu hospodárskeho, sociálneho rozvoja na roky 2014 a 20. Prostredníctvom tejto správy, ktorú vám predkladáme vás informujeme o prínose realizácie plánu hospodárskeho, sociálneho rozvoja na roku 2014-20. Informujeme vás o nastavení a prínosoch jednotlivých opatrení a skupín aktivít programovej časti. Najdôležitejšie, čo v tejto správe je časť správy obsahujúca odporúčania na zlepšenie plnenia plánu hospodárskeho, sociálneho rozvoja. Ešte by som vám chcel pripomenúť, že táto správa bola prerokovaná v komisiách a bola aj komisiami – bola to komisia finančná, bola to komisia majetku, bola to komisia dopravy, komisia európskych záležitostí. V komisii školstva, v komisii zdravotníctva a v komisii regionálneho rozvoja. Vo všetkých týchto komisiách bola táto správa prijatá pozitívne. Ďakujem pekne.

*Ing. Pavol Frešo, predseda BSK*

Ďakujem veľmi pekne. Nech sa páči, otváram diskusiu k tomuto bodu. Nikto nie je prihlásený, tak poprosím návrhovú komisiu o prednesenie návrhu uznesenia, aby sme mohli hlasovať.

*Návrhová komisia – RNDr. Peter Mach, poslanec BSK*

Návrhová komisia nedostala žiadne doplňujúce ani pozmeňujúce návrhy a preto vám predkladáme návrh uznesenia tak, ako bol písomne predložený spolu s materiálom. Uznesenie má dve časti. V časti A schvaľujeme správu a v časti B ukladáme úlohu riaditeľovi úradu.

*Ing. Pavol Frešo, predseda BSK*

Ďakujem pekne. Poprosím prezentujte sa vážené panie poslankyne, vážení páni poslanci a hlasujte - teraz. Za bolo 29 poslankýň, poslancov. Dvaja nehlasovali z prítomných 31, takže návrh sme schválili tak, ako predniesla návrhová komisia Prechádzame k bodu číslo 12. Návrh na schválenie vstupu Bratislavského samosprávneho kraja ako partnera do projektu ... sekundu... ako partnera do projektu „rozvoj dovedností žáků v přírodovědných a technických oborech“ v rámci spolupráce v programe Interrek VA-SK-CZ. Máte pred sebou predmetný materiál a poprosím panie poslankyne, páni poslanci, aby vám ho pán podžupan Zaťovič uviedol s tým, že samozrejme pani riaditeľka Lukáčová môže povedať podrobnosti.

*RNDr. Martin Zaťovič, podpredseda BSK*

Ďakujem pekne za slovo od pána predsedu. Áno, je to, spolu sme s pani Némethovou robili tento projekt, program, že všetko prešlo komisiami, jednomyseľne, všetci sme oboznámení, takže toľko na úvodné slovo a o viac poprosím pani Lukáčovú.

*Mgr. Barbora Lukáčová, riaditeľka odboru stratégie územného rozvoja a riadenia projektov*

Ďakujem veľmi pekne. Ide o projekt, ktorý fungoval v predchádzajúcom období slovensko-českej spolupráce cezhraničnej a v ktorom sa zúčastnili všetky župy vzhľadom na fakt, že v tomto období je otvorený tento program v časti vzdelávanie, veda a výskum aj pre Bratislavský kraj. Zapojil sa alebo mal ambíciu sa zapojiť aj Bratislavský kraj. Ide o vylepšenie zručnosti, keď to poviem veľmi všeobecne v prírodovedných predmetoch, to je aj kompletná alebo dlhodobá stratégia Bratislavského samosprávneho kraja. Projekt sa nachádza v rovnako schválenom Akčnom pláne, spolufinancovanie je 5% a tým, že už je otvorená výzva a nové pravidlá hovoria, že spolu s projektom sa schvaľuje aj partnerská zmluva v zmysle pravidiel programu. Ďakujem veľmi pekne.

*Ing. Pavol Frešo, predseda BSK*

Ďakujem veľmi pekne. Otváram diskusiu k bodu číslo 12. Nech sa páči. Nevidím nikoho prihláseného do diskusie. Poprosím návrhovú komisiu o prednesenie návrhu uznesenia.

*Návrhová komisia – RNDr. Peter Mach, poslanec BSK*

Návrhová komisia predkladá na hlasovanie návrh uznesenia tak, ako je písomne predložený spolu s materiálom. Schvaľuje sa z dvoch... Skladá sa uznesenie z dvoch častí. V časti A má schvaľovacia časť 4 podbody a v časti B ukladáme dve úlohy riaditeľovi úradu Bratislavského samosprávneho kraja.

*Ing. Pavol Frešo, predseda BSK*

Ďakujem veľmi pekne. Vážené pani poslankyne, vážení páni poslanci poprosím prezentujte sa a hlasujte o návrhu tak, ako ho predniesla návrhová komisia – teraz. Za bolo 32 poslankýň, poslancov z prítomných tridsiatich dvoch, takže návrh sme schválili.

Prechádzame k bodu číslo 13. Návrh na schválenie vstupu Bratislavského samosprávneho kraja ako partnera do projektu „SACRA VELO“ v rámci programu spolupráce VA-SK Maďarsko ..ako?.. slovensko-maďarskej ... Poprosím vás, veľmi pekne, pána podžupana Zaťoviča, aby nám predmetný návrh, predmetný návrh uviedol, čiže je to zase z našich cezhraničných programov ako takých, takže poprosím veľmi pekne a samozrejme Barborku Lukáčovú, pani riaditeľku ako o pár slov, úvodných.

*RNDr. Martin Zaťovič, podpredseda BSK*

Ďakujem pekne, podobne ako bod predtým, prešiel komisiami, jednomyseľne ste s ním oboznámení, povie ďalšie slovo pani Lukáčová.

*Mgr. Barbora Lukáčová, riaditeľka odboru stratégie územného rozvoja a riadenia projektov*

Ďakujem veľmi pekne, ide o projekt, ktorý sa už pripravoval v predchádzajúcom programovom období, nakoniec si teda počkal na nové schválené financie. Projekt, v ktorom sa zapájajú štyri župy. Dve župy na Maďarskej strane, dve župy na Slovenskej strane. Naša aktivita v rámci územia Bratislavského samosprávneho kraja, je vytvorenie tématickej cyklotrasy, čiže pospájať sakrálne pamiatky prostredníctvom udržateľnej dopravy a v zásade je na území Slovenskej republiky sa bude spájať dve najvýznamnejšie pútnicke miesta Marianka a Šaštín. V rámci našich investičných aktivít okrem tých všetkých propagačných a značiacich je aktivita, ktorá prispieva k dobudovaniu východného obchvatu Bratislavy štyrmi kilometrami. Takže toľko z našej strany. Ďakujem.

*Ing. Pavol Frešo, predseda BSK*

Ďakujem veľmi pekne. Otváram diskusiu. Prihlásená je pani poslankyňa Pätoprstá.

*Ing. arch. Mgr. Art. Elena Pätoprstá, poslankyňa BSK*

 Chcem sa veľmi pekne poďakovať k príprave tomuto materiálu, ale aj celého projektu pani magistre Lukáčkovej a veľmi sa teším na cyklotrasu.

*Ing. Pavol Frešo, predseda BSK*

Ďakujem pekne. Pán poslanec Baxa.

*Ing. Pavol Baxa, poslanec BSK*

Ďakujem, dovoľujem si len jednu poznámočku k tomuto materiálu, ktorý veľmi rád podporím. Trošku ma prekvapuje fakt, že komisia dopravy tento materiál neprerokovala. Ďakujem.

*Ing. Pavol Frešo, predseda BSK*

Ďakujem veľmi pekne. Nech sa páči, poprosím návrhovú komisiu o prednesenie návrhu uznesenia.

*Návrhová komisia – RNDr. Peter Mach, poslanec BSK*

Ďakujem, návrhová komisia predkladá na hlasovanie návrh uznesenia tak, ako je písomne predložený spolu s materiálom. Má dve časti, v časti A v bodoch A1 schvaľujeme vstup BSK ako partnera, v časti A2 povinné spolufinancovanie vo výške 5% a v časti B ukladáme úlohu riaditeľovi úradu BSK.

*Ing. Pavol Frešo, predseda BSK*

Ďakujem veľmi pekne. Vážené pani poslankyne, vážení páni poslanci, poprosím, prezentujte sa a hlasujte o návrhu uznesenia tak, ako ho predniesla návrhová komisia. Nech sa páči. Za bolo 32 poslankýň, poslancov, nikto sa nezdržal. Z prítomných tridsiatich troch jeden nehlasoval, takže návrh sme schválili.

Nech sa páči, prechádzame k bodu číslo 14. Návrh transformačného plánu Domova sociálnych služieb a zariadenia pre seniorov Rača. Máte pred sebou, vážené pani poslankyne, vážení páni poslanci materiál Návrh transformačného plánu Domova sociálnych služieb a zariadenia pre seniorov Rača a poprosím pani podžupanku Németh, aby nám tento návrh uviedla. A zároveň poprosím to, čo som hovoril na začiatku. Dodržujme rokovací poriadok. Tí, ktorí sa potrebujú rozprávať, máme na to foyer so všetkým vybavené, tak isto vzadu, platí to aj pre pani Zlámalovú a pána primátora. Nech sa páči. Máte slovo.

*PhDr. Gabriella Németh, podpredsedníčka BSK*

Vážené kolegyne, vážení kolegovia. Deinštitucionalizácia a transformácia tohto zariadenia bola zaradená do Akčného plánu BSK a je jedným z kľúčových krokov implementácie projektu na predloženie plánu a na schválenie zastupiteľstvu. Deinštitucionalizácia a rozvoj sociálnych služieb poskytovaných na komunitnej úrovni sú podporované aj v rámci špecifického cieľa integrovaného regionálneho operačného programu. V podmienkach DSS a zariadenia pre seniorov Rača je proces deinštitucionalizácie a transformácie zameraný na zvýšenie kvality poskytovaných sociálnych služieb, predovšetkým prostredníctvom zmeny v prístupe v tých poskytovaných sociálnych službách a zmeny fyzického prostredia, v ktorom je sociálna služba poskytovaná. Dôležitým výstupom tohto procesu a transformácie DSS a Zariadenia pre seniorov Rača je tiež rozšírenie ponuky poskytovaných sociálnych služieb o poskytovanie sociálnej služby v špecializovanom zariadení ambulantnom formou pre dvanásť prijímateľov sociálnej služby s demenciou v objekte na Strelkovej ulici číslo 2. Poskytovanie tejto sociálnej služby má potenciál podporiť čo najdlhšie zotrvať klientovi v domácom prostredí a uľahčiť prítomným starostlivosť, príbuzným starostlivosť o svojho blízkeho takýmto spôsobom. Transformačný plán je vzhľadom na veľkú kapacitu tohto zariadenia orientovaný momentálne iba na prvú fázu deinštitucionalizácie a transformácie zariadenia. Transformačný plán bol vypracovaný na základe predpísanej štruktúry a rozsahu podľa metodiky Ministerstva práce, sociálnych vecí a rodiny pracovníkmi tohto zariadenia za čo sa im chcem veľmi pekne aj z tohto miesta poďakovať. V rámci integrovaného regionálneho operačného programu na programovacie obdobie 2014-20 sa budeme môcť uchádzať o nenávratný finančný príspevok na realizáciu tohto projektu na jedného prijímateľa vo výške 35 tisíc euro a na jeden meter štvorcový na rekonštrukciu, nákup nábytku alebo domu vrátane materiálneho vybavenia vo výške 2 500 euro. Tento materiál bol prejednávaný, prerokovávaný v komisiách a poslanci schválili tento materiál jednomyseľne a doporučili zaradiť ho na rokovanie zastupiteľstva a vzhľadom k tomu, aby sme vedeli ešte vo väčšej miere zvýšiť kvalitu poskytovaných služieb Bratislavským samosprávnym krajom, ja vás žiadam o podporu tohto materiálu. Ďakujem pekne.

*Ing. Pavol Frešo, predseda BSK*

Ďakujem veľmi pekne pani podžupanke Németh. Otváram diskusiu k tomuto materiálu, ale poprosím aspoň o úvodných pár slov pani riaditeľku Šopovú.

*Mgr. Michaela Šopová, riaditeľka odboru sociálnych vecí*

Dobrý deň, vážené dámy, vážení páni. Dovoľte, myslím, že pani podpredsedníčka, pani Gabriella Németh veľmi podrobne opísala zmysel transformácie a deinštitucionalizácie sociálnych služieb v pôsobnosti Bratislavského samosprávneho kraja. Ja by som k tomu iba doplnila, že vnímame ako veľmi dôležité, aby sme skvalitňovali a zlepšovali podmienky ľudí so zdravotným postihnutím v našich zariadeniach a vnímame, že toto je práve jedným z krokov, ktorý nám bude pomáhať k tomu, aby sme mohli individuálnejšie poskytovať tieto sociálne služby, to znamená, že tie naplnenie tých ľudí so zdravotným postihnutím budú naozaj môcť byť poskytované v podmienkach, ktoré sú bližšie k týmto občanom, budú mať lepšie podmienky pre svoj život títo občania a veríme, že sa to potom aj odzrkadlí na kvalite poskytovaných sociálnych služieb.

*Ing. Pavol Frešo, predseda BSK*

Ďakujem veľmi pekne. Nech sa páči, je otvorená diskusia. Nech sa páči, pani poslankyňa Zemanová.

*RNDr. Anna Zemanová, poslankyňa BSK*

Ďakujem pekne za slovo. Som rada, že Domov sociálnych služieb, zariadenie pre seniorov Rača je jedným z prvých, ktorého sa tento transformačný plán týka. Držím palce, aby naozaj tento projekt vyšiel, aby naozaj došlo k zvýšeniu kvality poskytovania služieb klientom tohto zariadenia. Mňa obzvlášť teší aj to, že súčasťou tohto projektu je aj vlastne oživenie, respektíve znovuposkytovanie služieb uvoľnených respektíve v súčasnosti vyprázdnených priestorov na Strelkovej ulici č. 2, v ktorom budú za týmto účelom vytvorené dve bytové jednotky, tzv. dve domácnosti pre šesť prijímateľov v každej tejto bytovej jednotke. To znamená, že dvanásť konkrétnych ľudí bude mať naozaj dôstojné podmienky pre svoj život. Takže obzvlášť ma to teší a držím palce. Zároveň by som chcela poprosiť, aby aj sme pokračovali v zámere debarierizácie týchto zariadení, tak ako sme mali na stretnutí na Župnom štvrtku, keď sme mali tam výjazd a sme hovorili o tom, že vozičkári, ktorí v týchto zariadeniach sú, by sa im uľahčilo, keby sa urobili drobné úpravy najmä v tej záhradnej časti. Takže chcela by som poprosiť, keby sme aj takéto drobné realizácie uskutočnili. Ďakujem pekne a tiež poprosím teda o podporu tohto projektu.

*Ing. Pavol Frešo, predseda BSK*

Ďakujem veľmi pekne. Ja len krátku poznámku, každý jeden, každá jedna dostala v rámci tých výjazdov župných štvrtkov pozvánky v príslušných komisiách. Prípadne, prípadne podľa toho, kto bol v akom volebnom obvode zvolený. Samozrejme všetci podžupani. Chcem vás aj poprosiť. My budeme plánovať všetky tieto naše výjazdy tak, aby podobné projekty sme dokázali odprezentovať priamo tam, kde sa tvoria. Inými slovami, nie sme žiadna župa, ktorá je byrokratická. My sme ľudia, ktorí robia veľa, veľa v teréne a pozývame vás k tomu. Samozrejme, akékoľvek nápady na vylepšenia uvítame, ale práve ten deň, keď sme pozerali toto zariadenie v Rači a k tomu ešte Meremu v Modre, tak to bol jeden z takých najsilnejších, oplatí sa vidieť a poprosím vás tak isto na základe vlastnej skúsenosti alebo spoločnej skúsenosti, ktorú sme mali na župnom štvrtku o podporu tohto materiálu. Nech sa páči návrhová komisia, pán predseda máte slovo.

*Návrhová komisia – RNDr. Peter Mach, poslanec BSK*

Ďakujem pekne. Návrhová komisia predkladá na hlasovanie návrh uznesenia tak, ako ho máte písomne predložený spolu s materiálom. Skladá sa z dvoch častí. V časti A schvaľujeme transformačný plán a v časti B ukladáme riaditeľovi úradu dve úlohy B1 a B2.

*Ing. Pavol Frešo, predseda BSK*

Ďakujem veľmi pekne, vážené pani poslankyne, vážení páni poslanci. Poprosím prezentujte sa a hlasujte o návrhu tak ako ho predniesla návrhová komisia – teraz. Za bolo 32 poslankýň, poslancov, jeden sa zdržal z prítomných 33 poslancov. Takže uznesenie bolo schválené. Prechádzame k bodu č. 15. Návrh transformačného plánu Domova sociálnych služieb a zariadenia podporovaného bývania Merema. To je presne to zariadenie, o ktorom som hovoril práve pri tom župnom štvrtku. Poprosím pani podžupanku Németh, aby ho krátko uviedla a samozrejme aj pani riaditeľku Šopovú o pár slov a potom samozrejme otvorím diskusiu.

*PhDr. Gabriella Németh, podpredsedníčka BSK*

Ďakujem veľmi pekne za slovo, pán župan. Vážené kolegyne, kolegovia je to obdobný materiál, o ktorom sme rokovali v predchádzajúcom bode. V podmienkach sociálnych služieb a zariadenia pre seniorov Merema je deinštitucionalizácia a transformácia zariadenia zameraná na zvýšenie kvality poskytovania sociálnych služieb predovšetkým prostredníctvom zmeny prístupu pri poskytovaní sociálnych služieb a zmeny fyzického prostredia, v ktorom je sociálna služba poskytovaná. Zmena fyzického prostredia spočíva v poskytovaní sociálnej služby v prostredí čo najviac podobnom prirodzenému prostrediu a zmena prístupu pri poskytovaní sociálnych služieb spočíva v zameraní poskytovania sociálnej služby na posilňovanie, aktivizáciu a rozvoj zručností prijímateľov sociálnej služby. Tento transformačný plán bol vypracovaný rovnako na základe pokynov v štruktúre a rozsahu metodiky implementačnej agentúry Ministerstva práce, sociálnych vecí a rodiny v roku 2015. V rámci integrovaného regionálneho operačného programu na roky 2014-20 budeme sa môcť uchádzať o nenávratný finančný príspevok na realizáciu tohto projektu a môžeme získať 35 tisíc euro na jedného prijímateľa na výstavbu, rekonštrukciu, nákup bytu alebo domu vrátane materiálno-technického vybavenia. Tento materiál bol v komisiách kde ho jednomyseľne podporili všetky komisie, aby sme tento materiál zaradili na rokovanie zastupiteľstva a ja vás prosím o podporu tohto materiálu. Ďakujem.

*Ing. Pavol Frešo, predseda BSK*

Ďakujem veľmi pekne. Pani riaditeľka Šopová.

*Mgr. Michaela Šopová, riaditeľka odboru sociálnych vecí*

Dovoľte, aby som doplnila pani Németh o informáciu, že toto zariadenie je trošku odlišné oproti zariadeniu Domovu sociálnych služieb a zariadenia pre seniorov v Rači. Ide o zariadenie, kde sú klienti prevažne s mentálnym postihnutím a mnohí z týchto klientov sú muži, ktorí sú ešte relatívne v mladom, produktívnom veku a sú schopní starostlivosti aj sami od seba, chcem im vlastne aj týmto projektom alebo touto formou deinštitucionalizácie pomôcť k takému, k takej samostatnosti to znamená, že mnohí z týchto klientov už dnes napríklad pracujú alebo sa snažíme ich pripravovať na formu samostatného života a boli by sme veľmi radi, keby sa nám týmto projektom aj touto formou transformácie sociálnych služieb v Domove sociálnych služieb zariadenia podporovaného bývania v Mereme podarilo vytvoriť domácnosti kde budú mať práve títo prijímatelia sociálnych služieb čo najlepšie možnosti inklúzie do bežného, komunitného života. Veríme, že sa nám to týmto, týmto procesom podarí. Ďakujem.

*Ing. Pavol Frešo, predseda BSK*

Ďakujem veľmi pekne za krátke úvody. A vidím do diskusie prihlásenú pani podžupanku Németh. Nech sa páči, tak máte slovo.

*PhDr. Gabriella Németh, podpredsedníčka BSK*

Ďakujem veľmi pekne. Veľmi kratučko. Ospravedlňujem sa, ale v úvodnom slove som zabudla spomenúť, že tento transformačný plán vypracovali rovnako pracovníci tohto zariadenia, za čo im z tohto miesta veľmi pekne ďakujem.

*Ing. Pavol Frešo, predseda BSK*

Ďakujem veľmi pekne. A nech sa páči, pani poslankyňa Zemanová.

*RNDr. Anna Zemanová, poslankyňa BSK*

Ďakujem pekne za slovo. Ja chcem nadviazať na ten predchádzajúci materiál. V rámci župného štvrtku sme boli navštíviť aj zariadenie Merema v Modre v Modre Harmonie Kráľovej a tu by som chcela poprosiť, síce je to mimo transformačného plánu, ale práve v zariadení v Modre Kráľovej, kde sú umiestnení ľudia, naši občania s veľmi ťažkým telesným postihnutím alebo aj kombinovaným postihnutím a títo ľudia naozaj pre zmiernenie svojej ťaživej situácie potrebujú rehabilitačného pracovníka, ktorý v tom čase, keď sme tam boli nebol z dôvodov možno finančných, možno technicko-organizačných. Chcela by som naozaj poprosiť, apelovať na vedenie župy, aby sme v maximálnej miere hľadali prostriedky alebo formu, aby sme tam čím skôr dokázali túto rehabilitačnú službu poskytnúť a zmierniť telesné utrpenie týmto ľuďom, ktoré tam oni majú. Takže ďakujem veľmi pekne a verím, že im pomôžeme aj touto formou a samozrejme tento transformačný plán podporujem.

*Ing. Pavol Frešo, predseda BSK*

Ďakujem veľmi pekne ja len doplním, aby sme už to mali jasné. Táto úloha už je myslím od stredy vlastne u riaditeľa úradu a dohodli sme sa na tom, naozaj treba niektoré veci riešiť aj mimo takých štandardných postupov, lebo keby sme ich riešili štandardne tak tam fyzioterapeut nie je, ale treba to riešiť teraz naozaj trošku, trošku možno sofistikovanejšie, inými slovami rýchlo a veľmi účinne, lebo každému z nás kto tam bol, bolo úplne, úplne jasné, že tam fyzioterapeut chýba. Naviac len pripomeniem, pán riaditeľ, keď chce, možno to doplní, hoci to nepatrí priamo k tomuto bodu, ale je tu aj pán riaditeľ a je to jednoducho tak, že ten fyzioterapeut už tam má vytvorené pracovisko vrátane, vrátane širokých pomôcok. Nech sa páči, pani poslankyňa Pätoprstá.

*Ing. arch. Mgr. Art. Elena Pätoprstá, poslankyňa BSK*

Ja tento materiál podporím, ale chcela by som takú poznámku, ktorá sa, ktorá je možno aj mimo tohto materiálu, možno sa týka aj toho predchádzajúceho. V zahraničí je možnosť, či už v detských domovoch alebo aj v domovoch dôchodcov mať domáce teda zvieratko. Ja teda viem, že viacerí ľudia práve z tohto dôvodu nechcú ísť teda do domovov dôchodcov a je to možno taká komická vec, ale ja keď som bola v detskom domove, kde tie deti veľmi chceli mať nejaké zvieratko, jednoducho z hygienických dôvodov nemohli mať. Bola by som veľmi rada, keby – máme tu aj poslancov Národnej rady mohli nejakým spôsobom sa pozrieť na túto legislatívu, lebo sa mi to zdalo veľmi kruté a možno, že by to chcelo nejaké jednoduché opatrenie. Viem, že to je komplikované starať sa o ľudí a už vôbec nie o ľudí, ktorí majú mentálne postihnutie, aj s nejakými zvieratkami, ale čo sa týka detských domovov alebo domovov dôchodcov, myslím si, že tam by to bolo priechodné.

*Ing. Pavol Frešo, predseda BSK*

Ďakujem veľmi pekne. No, ja len znova, ale to už naposledy poviem niečo o župnom štvrtku práve, keby by sme tam boli všetci spolu, tak by sme vedeli, že práve v tomto jednom mieste, práve chovanci sami majú psíka. To znamená majú tam psíka, nie je k tomu žiadna prekážka. Ja som teda nevidel všetky zvieratká, môžem dať slovo, dokonca signalizuje riaditeľka, že dvoch majú, hej, ale sám som ho tam videl, lebo mi ho sami ukazovali, čiže je to veľmi otvorené zariadenie a oplatí sa vedieť, čo všetko proste máme u seba aj takto kvalitné aj vďaka pani riaditeľke Šopovej, ale koniec koncov aj vďaka tomu, že všetci na tom spolupracujeme, takže psíkov tam majú a ak je nejaká legislatívna prekážka to si vydiskutujte aj medzi sebou, ak sa s tým Anka dá niečo urobiť, ale u nás čo môžeme, tak sa snažíme maximálne možne udržať tých ľudí vlastne aj s postihnutím v rámci toho, čo nazývame normálny život. Merema o tom svedčí. Odporúčam každému navštíviť. Kedykoľvek vybavíme aj individuálnu návštevu. Poprosím návrhovú komisiu o prednesenie návrhu uznesenia, lebo už nikto ďalší nie je prihlásený do diskusie.

*Návrhová komisia – RNDr. Peter Mach, poslanec BSK*

Ďakujem pekne. Návrhová komisia ani k tomuto uzneseniu nedostala žiadne pozmeňujúce alebo doplňujúce návrhy a preto predkladáme na hlasovanie text uznesenia  tak, ako je písomne predložený spolu s materiálom. Uznesenie má dve časti. V časti A schvaľujeme transformačný plán a v časti B ukladáme dve úlohy riaditeľovi úradu BSK.

 *Ing. Pavol Frešo, predseda BSK*

Ďakujem veľmi pekne. Vážené pani poslankyne, vážení páni poslanci poprosím prezentujte sa a hlasujte o návrhu tak, ako ho predniesla návrhová komisia – teraz. Za bolo 36 poslankýň, poslancov, zdržal sa jeden z prítomných 37, takže návrh bol schválený. Prechádzame k bodu číslo 16. Návrh zavedenia 100%-nej dodatočnej zľavy pre držiteľov preukazov protifašistického odboja a ich príbuzných v prvom rade s trvalým pobytom v okresoch Malacky, Senec a Pezinok IDS Bratislavskej župy v zónach 100 a 101. Pomerne zložitý názov, ale znova sa jedná o doladenie vlastne zliav pre všetkých obyvateľov župy na tú istú úroveň, ktorú si schválilo hlavné mesto Slovenska Bratislavy, to znamená to, čo bolo schválené na Mestskom zastupiteľstve. Držíme stále tú líniu tesnej spolupráce s mestom. Ja si uvedomujem, že sme tu nedávno, myslím, že v apríli, mali zrovna schvaľovanie podobných zliav. Mesto išlo nad rámec. Padol tam poslanecký návrh, to je obsahom toho, čo máte teraz pred sebou. Veľmi pekne by som vás poprosil, aby sme to podporili, nech skutočne každý bez ohľadu na to, či je v hraniciach formálnych mesta, alebo v už Chorvátskom grobe, alebo proste niekde v rámci župy, aby mal rovnaké zľavy, aby to bolo spravodlivé pre všetkých a poprosím aj o uvedenie tohoto materiálu Martina Bertu, ktorý už nemusí byť tak veľmi podrobný, pokiaľ som to dobre povedal.

*Ing. Martin Berta, podpredseda BSK*

Vážený pán župan, vážené kolegyne, kolegovia myslím, že už nemusím ten materiál zvlášť uvádza. Dôležité je to, že máme pred sebou uznesenie, ktoré by som bol rád, aby sme máličko upravili vzhľadom na to, že v bode A schvaľuje máme ešte A1 a v bode B máme bod B1. Ja autoremedúrou tento bod A1, teda toto označenie A1, B1 vypúšťam, aby to bolo zrozumiteľnejšie, pretože nemáme tam ďalšie body ani v bode A, ani v bode B. Takže autoremedúrou, prosím vás opravte si to uznesenie a vypustite tam A1, B1 a čo sa týka samotného materiálu myslím, že ešte snáď treba povedať aký bude dopad pre župu, finančný dopad, ten máte v dôvodovej správe, v ktorej sa hovorí o 53 tisíc eur rok. Takže to je všetko, poprosím vás o podporu tohto materiálu. Ďakujem pekne.

*Ing. Pavol Frešo, predseda BSK*

Ďakujem veľmi pekne. Predstavitelia integrovanej dopravy. Rovenský: „Nemáme...“ Tak si potom júnovú mzdu potom na charitu poprosím. Otváram diskusiu k tomuto bodu. Nikto nie je prihlásený do diskusie, tak poprosím návrhovú komisiu o prednesenie návrhu uznesenia. Prosím veľmi pekne, aby sme sledovali čo prednesie návrhová komisia, lebo tam bola jedna autoremedúra. Nech sa páči pán poslanec Mach, máte slovo.

*Návrhová komisia – RNDr. Peter Mach, poslanec BSK*

Ďakujem veľmi pekne. Návrhová komisia vám predkladá na hlasovanie návrh uznesenia, ktorý ste písomne dostali spolu s materiálom upravený autoremedúrou tak, že sa vypúšťa označenie A1a B1, keďže text samotného uznesenia sa skladá z dvoch bodov A a B, ale tie sa už nečlenia na ďalšie časti, čiže uznesenie má dve časti A schvaľuje zavedenie 100%-nej dodatočnej zľavy z ceny atď., pokračuje text ako je písomne predložený a v časti B žiada predsedu BSK podpísať dodatok, čiže bez toho A1 a B1.

*Ing. Pavol Frešo, predseda BSK*

Ďakujem veľmi pekne. Vážené pani poslankyne, vážení páni poslanci poprosím prezentujte sa a hlasujte o návrhu uznesenia tak, ako ho predniesla návrhová komisia – teraz. Za bolo 33 poslankýň, poslancov, dvaja sa zdržali z prítomných 35-tich, takže návrh bol schválený. Prechádzame k bodu číslo 17. Návrh na poskytnutie dotácie z Bratislavskej regionálnej dotačnej schémy na podporu vidieka v zmysle všeobecne záväzného nariadenia číslo 6/2012 o poskytovaní dotácií z rozpočtu BSK. Vážené pani poslankyne, vážení páni poslanci máte pred sebou predmetný návrh. Tak isto k nemu zasadala nezávislá komisia a potom samozrejme dotačná komisia samotná, čiže prešlo to všetkými inštanciami, ktoré máme u nás zavedené a poprosím pána podžupana Bertu, aby tento návrh uviedol, a zároveň by som ešte poprosil, keďže to spadá do gescie pani riaditeľky Lukáčovej, aby nám to tak isto kúsok uviedla.

*Ing. Martin Berta, podpredseda BSK*

Ďakujem pekne za slovo. Vážený pán župan, vážené kolegyne, kolegovia, máte pred sebou materiál, ktorý bol prerokovaný už aj v dotačnej komisii. Vyjadrenie myslím, že je tu jasné, to znamená, že všetky tieto navrhované položky boli prerokované a navrhnuté touto komisiou. Ja k tomu už viacej nemám čo dodať, len to, že vás požiadať o podporu tohto materiálu. Ďakujem pekne.

*Ing. Pavol Frešo, predseda BSK*

Pani riaditeľka Lukáčová, lebo je to predsa len nový typ dotácie, ktorý teda iným spôsobom prešiel. Aspoň pár viet aj pre tie poslankyne, pre tých poslancov, ktorí neboli zúčastnení toho procesu samotného.

*Mgr. Barbora Lukáčová, riaditeľka odboru stratégie územného rozvoja a riadenia projektov*

Ďakujem veľmi pekne, nutné je povedať, že samozrejme, že sa pokračuje podľa nového trendu, to znamená, že v rozpočte Bratislavského kraja bolo v kapitole, ktorá sa venuje dotáciám, vyhradené pre rozvoj vidieka s podmienkou, že najskôr vznikne stratégia 100 tisíc eur. Na aprílovom zastupiteľstve bol schválený koncepčný materiál, ktorý sa, budem hovoriť v skratkách, týkal rozvoja vidieka, pričom boli schválené aj základné technické náležitosti, ktorých sa bude týkať výzva. Oprávnení žiadatelia na našom území sú mestá a obce do 10 tisíc obyvateľov, bez toho, že by sme vyňali Bratislavu, čiže oprávnené sú tie mestské časti, ktoré nepresahujú počet obyvateľov 10 tisíc. V zásade kopírujeme podmienky aj samotnému programu rozvoja vidieka. S tým, že 5.5. bola schválená a vyhlásená výzva, ktorá trvala do 25.5. Otvorili sme dve oblasti podpory. Prvá bola obnova obcí a druhá bola podpora miestnej ekonomiky. Prihlásilo sa nám za tie tri týždne 43 žiadostí, prečo možno len, možno len taká technická informácia prečo trvala výzva len tri týždne – potrebovali sme stihnúť toto predmetné zastupiteľstvo a to z dôvodu, aby žiadatelia, keďže sa týka predovšetkým investičné, charakterovo ide o investičné projekty, aby mali čo najdlhší čas na ich realizáciu. Napriek tým trom týždňom sme prebrali 43 žiadostí, ktoré okrem jednej splnili všetky technické a obsahové náležitosti, teda prešli do hodnotiacich procesov. Dôležité je povedať, že máme schválenú komisiu, externú komisiu alebo respektíve hodnotiacu komisiu, ktorá pozostáva tak z členov, z člena, ktorý si zvolili jednotlivé regionálne ZMOS, člena, ktorý si zvolili jednotlivé regionálne miestne akčné skupiny. Potom zástupcu BSK priamo poslanca, ktorý zastupuje zároveň aj malé obce, pre ktoré je predovšetkým venovaný rozvoj vidieka, potom je to zástupca tintengu, teda z pohľadu nazvyme to vedeckej oblasti, ktorá sa zaoberá rozvojom vidieka, akademickej sféry, ktorá sa zaoberá rozvojom vidieka, Katedra geografie a potom sú to dvaja zamestnanci môjho odboru. Títo teda vyhodnotili alebo hodnotili 43 žiadostí. Dôležité je povedať, že sme sa riadili základnými procesmi, ktoré boli už definované vo výzve. Jednak vo výzve mali žiadatelia možnosť si nahliadnuť systém hodnotenia, to znamená za ktorú otázku ako sa odpovedá a aká škála bodov je možné získať, čo je štandardom pri akýchkoľvek výzvach zo štátnych dotácií a z eurofondov a zároveň sme pristúpili k dvom takým zásadným systematickým krokom, že prejde do hodnotenia respektíve do prideľovania finančných prostriedkov len projekt, ktorý získal od obidvoch hodnotiteľov – od externého aj interného aspoň 65% všetkých bodov, čo v našom prípade je 26 bodov a druhou – taký základný princíp, ktorým sa riadime a bol rovnako schválený aj vo výzve a bol aj uverejnený, že žiadateľ, respektíve hodnotiteľ nemôže mať konflikt záujmov s hodnoteným projektom, čiže takýmto spôsobom boli pridelené projekty, ktoré hodnotitelia hodnotili. Zasadla hodnotiaca komisia a predniesla návrh, ktorý potom ďalej schválila aj dotačná komisia. To je záver, to znamená, zo 43 žiadostí je návrh na podporu 24 projektov, pričom je nutné povedať, že žiaden projekt ktorý, inak.. sú podporené všetky projekty, ktoré prešli 65 %-tnou hranicou. To je všetko z mojej strany.

*Ing. Pavol Frešo, predseda BSK*

Tak toto bol krátky úvod a teraz nech sa páči, pani podžupanka, máte faktickú poznámku a potom pán podžupan Berta.

*PhDr. Alžbeta Ožvaldová, podpredsedníčka BSK*

Ďakujem za slovo, ja len za dotačnú komisiu môžem povedať a potvrdiť, že hodnotiaca komisia pracovala veľmi dobre a správne, totižto všetko čo bolo navrhnuté stopercentne potvrdilo aj zasadnutie dotačnej komisie. Ďakujem pekne.

*Ing. Pavol Frešo, predseda BSK*

Ďakujem veľmi pekne, nech sa páči, pán podžupan Berta.

*Ing. Martin Berta, podpredseda BSK*

Ďakujem pekne za slovo, len kratučká pripomienka. Opäť podobný problém ako v tom predošlom uznesení, má to len časť teda A. Respektíve tá časť A v tomto prípade je tam nadbytočná, čiže poprosím vás, aby ste to škrtli. Autoremedúrou teda navrhujem stiahnutie toho, aby bolo upravené len spôsobom: Zastupiteľstvo Bratislavského samosprávneho kraja po prerokovaní materiálu schvaľuje, čiže to po A odtiaľ vypúšťame. Všetko.

*Ing. Pavol Frešo, predseda BSK*

Ďakujem pekne, nech sa páči, pán poslanec Švaral. Nach sa páči.

*Mgr. Peter Švaral, poslanec BSK*

Ďakujem pekne. Ja som upozorňoval na to, že to bolo asi taký pilotný prvý krát. Tá suma bola tých 100 tisíc eur, čo je taká symbolická a verím, že to je len také nakopnutie tohto programu alebo tohto projektu a verím, že do budúcnosti bude suma menej symbolická a že tých peňazí bude viacej, aj ten časový rámec pani riaditeľka vysvetlila, že prečo bol taký aký bol, dá priestor ad jedna viac času a viac peňazí dá priestor na podporu ešte skôr viac, skôr viac a lepších a väčších projektov na tom vidieku.

*Ing. Pavol Frešo, predseda BSK*

Ďakujem veľmi pekne. Pán poslanec Červienka s faktickou poznámkou na pána poslanca Švarala.

*Mgr. Richard Červienka, poslanec BSK*

Ja sa pripojím k pánovi kolegovi tiež ohľadom toho času. Táto výzva bola vyhlásená piateho mája a už 25. mája bola uzávierka. Mohol by som vás poprosiť o predĺženie času podávania žiadostí, lebo dvadsať dní je naozaj málo, aby dokázali všetky obce zareagovať, nielen okolo dotácií sa točí život totižto a vypĺňania žiadostí v obciach. Niektoré obce to proste aj nestihnú podať. Bolo to len dvadsať dní.

*Ing. Pavol Frešo, predseda BSK*

Ďakujem pekne, nech sa páči pán poslanec Gujber.

*Ing. Ladislav Gujber, poslanec BSK*

Ďakujem pekne za slovo . Ja som bol tiež členom tejto komisie, sme sa konsenzom dohodli, naozaj sme prebrali všetky projekty a brali sme v ohľad trošku aj to, že na to bola taká krátka doba. Tie projekty boli aj lepšie, aj ešte lepšie, samozrejme každý nemohol dostať, lebo 100 tisíc eur je dosť málo, ale ja si myslím, že dosť spravodlivo sme rozhodovali. Ďakujem.

*Ing. Pavol Frešo, predseda BSK*

Ďakujem veľmi pekne. K tej kritike, ktorá viedla k tomu skráteniu, skráteniu toho obdobia samotného, to obdobie bolo skrátené práve preto, že sme tento pilotný projekt schválili koncom apríla tu na zastupiteľstve. Koncom apríla sme ho tu schvaľovali. Máte to v dôvodovej správe, to znamená, že vyberali ste si nielen my, ale hlavne vy ste si vyberali medzi tým, že bude to budúci rok možno, pokiaľ sa schváli rozpočet alebo tento rok, po schválení v zastupiteľstve koncom apríla a keď napočítate pán starosta všetky tie lehoty, aby sa to vôbec na dnešné zasadnutie dostalo, tak vám logicky vyjde, že je to skrátená lehota. Inými slovami, samozrejme, že v ďalšom roku to nebude žiadna skrátená lehota. To je asi dá aj zdravý rozum. Nech sa páči návrhová komisia, poprosím o prednesenie návrhu uznesenia.

*Návrhová komisia – RNDr. Peter Mach, poslanec BSK*

Ďakujem pekne. Návrhová komisia predkladá návrh uznesenia tak, ako bol písomne predložený spolu s materiálom a s tou drobnou technickou úpravou, ktorú urobil predkladateľ, to znamená, že zrušil označenie textu Schvaľuje písmenom A, keďže uznesenie má len jednu časť, čiže schvaľujeme dotácie v celkovej výške 100 tisíc eur z rozpočtu BSK a zoznam z tých dotácií je v tabuľke s 24- mi položkami.

*Ing. Pavol Frešo, predseda BSK*

Ďakujem veľmi pekne. Vážené pani poslankyne, vážení páni poslanci už tradične poprosím hlasujte o návrhu tak, ako ho predniesla návrhová komisia a poprosím – teraz. Za bolo 36 poslankýň a poslancov z prítomných 36 poslancov, takže návrh sme schválili. Prechádzame k bodu číslo 18. Návrh zámeru dlhodobého prenájmu časti nehnuteľnosti stavby súpisné číslo 2510, už som to prečítal správne, na parcele číslo 17 358/3 vedeného na liste vlastníctva 1196 v k.ú. Rača Občianskemu združeniu Stará jedáleň s cieľom vytvoriť mládežnícke centrum. Vážené pani poslankyne, vážení páni poslanci máte pred sebou predmetný návrh. Berme to ako návrh, ktorý vznikol, alebo je to vlastne zámer , ktorý vznikol vlastne v takej diskusii s Občianskym združením Ráčik a Občianskym združením Zelovoc, ktorý vlastne spolu s ďalšími zakladali práve Občianske združenie Stará jedáleň. V dôvodovej správe máte popísanú krátku históriu ako sa vlastne k tomuto návrhu došlo. Vždy bol taký záujem niekde pokračovať ďalej v tých aktivitách, ktoré prekročili aj rámec Rače ako takej a vzhľadom na to, že aj kolegom práve zo Starej jedálne, ktorí sú ináč mimochodom prítomní a kolegov zo Starej jedálne by veľmi, veľmi pomohlo tento aspoň zámer schváliť, aby mohli pokračovať vo svojej činnosti. Tak by som chcel poprosiť, aby sme tento zámer schválili a mohli pripraviť riadny, riadny materiál. Poprosím pána podžupana Bendíka, aby materiál, ktorý máte teda pred sebou´, uviedol. Znova podotknem, tak isto ako všetky ostatné materiály, ktoré dnes sme zaradili na program, prešlo to predsedami komisií, prešlo to predsedami poslaneckých klubov a prešlo to, prešlo myslím, že jednomyseľne. Nech sa páči.

 *Ing. Igor Bendík, podpredseda BSK*

Ďakujem pekne za slovo. Vážené kolegyne, vážení kolegovia. Keďže pán župan už tento materiál alebo pri tomto materiáli povedal všetko to, čo som chcel povedať, doplním iba to, že tento zámer, tomuto zámeru vyjadril podporu aj pán starosta mestskej časti Rača, pán starosta Pilinský. Chcel som poprosiť pani poslankyňu Zemanovú, ktorá je spolupredkladateľkou tohto materiálu, aby k tomu povedala zopár slov. Ďakujem.

*Ing. Pavol Frešo, predseda BSK*

Otvoríme najprv, otvoríme najprv diskusiu. A kto sa hlási do diskusie, každý k tomu povie. A, pani poslankyňa Zemanová, nech sa páči.

*RNDr. Anna Zemanová, poslankyňa BSK*

Ďakujem pekne za slovo. Tento projekt – zámer sa plánuje realizovať vo volebnom obvode Rača – Vajnory, kde vlastne dlhodobo pôsobím, už počas druhého volebného obdobia. Pravidelne sa stretávam s ľuďmi v Krasňanoch a prácu ľudí, ktorí zastrešujú tento projekt podrobne poznám a plne im dôverujem. Som presvedčená, že práve títo ľudia sú garantom toho, že zámer bude funkčný a že bude aj mimoriadne prospešný. Chcem len zdôrazniť, že je to aj v súlade s územným plánom, je v súlade so zameraním aj funkčného využitia samotnej školy. Ide o objekt, ktorý je síce súčasťou objektu školy, ale v podstate je to samostatný objekt so samostatným vchodom a môže fungovať ako aj samostatné pracovisko, ale zároveň aj môže byť súčasťou aj nejakých školských spoločných aktivít, kde samozrejme spolupráca so školou, Strednou odbornou školou masmediálnych štúdií sa predpokladá. Bude prioritne slúžiť mladým ľuďom a obyvateľom, ktorí žijú v Krasňanoch a Rači, čiže je to naozaj taký komunitárny projekt, ktorý má veľký význam. Chcem podotknúť aj to, že okrem takého vecného, ekonomického hľadiska, kde vlastne vďaka tejto aktivite bude zhodnotený majetok, ktorý sme prevzali do nášho majetku už ako opustený a nevyužitý a v súčasnosti už naozaj je nevyužiteľný z dôvodu zlého hygienického stavu. Tak vďaka tomuto zámeru sa zveľadí náš majetok, ale ten hlavný dôvod alebo význam je ten ľudský význam, ktorý prinesie pre túto komunitu. Chcem vás veľmi pekne poprosiť o podporu tohto zámeru. Cieľom je, teraz, aby naozaj tieto občianske združenia, združenie Stará jedáleň mal tú kompetenciu o projekte hovoriť, rozprávať s donormi, hľadať tie financie partnerov na realizáciu tohto projektu, aby mali tú legitimitu nielen nejakú z rokovaní za pracovnými stolmi, ale aby sme aj my ako Zastupiteľstvo vyjadrili legitimitu o tomto projekte rozprávať pred verejnosťou a na jesenné zastupiteľstvo, aby mohol byť ozaj pripravený materiál, komplexný s detailami celého zámeru vrátanie financovania, takže ďakujem pekne a prosím o podporu. *avol Frešo, predseda BSK*

... aby sme každému dali tú šancu ten názor zrozumiteľne formulovať do nášho zastupiteľstva. Dáša, toto platí pre vás aj pre pána starostu. Dáša, čakáme kvôli vám a pánu starostovi. Pani poslankyňa Pätoprstá, nech sa páči, máte slovo.

*Ing. arch. Mgr. Art. Elena Pätoprstá, poslankyňa BSK*

Chcem potvrdiť slová pani poslankyne Zemanovej za mestskú časť Petržalka, máme veľmi dobré skúsenosti s občianskym združením Mládež Ulice a ja som veľmi nadšená, že sa spojili a vytvorili takúto úžasnú komunitu, takisto Ráčik poznám dlhé roky, myslím že skoro 10 rokov, takže veľmi držím tomuto projektu palce.

*Ing. Pavol Frešo, predseda BSK*

Ja ešte jednu vec, ktorú som vám nepovedal v tom úvodnom slove, ja potom dám hlasovať o tom, aby pán Miroslav Dudlák, to znamená človek, ktorý nám to predstavil aj na mieste spolu so svojimi kolegyniami kolegami, a ktorý to prišiel obhajovať pred poslancov, predsedov poslaneckých klubov, predsedov komisií, aby potom mohol krátko vystúpiť, čiže potom keď pôjde pán podžupan Zaťovič, pán poslanec Pokorný, tak potom by som dal o tom hlasovať. Pán podžupan, máš slovo, nech sa páči.

*RNDr. Martin Zaťovič, podpredseda BSK*

Ďakujem pekne. Som veľmi rád, že takýto projekt nejaký vznikol. A som veľmi rád naozaj, že naša budova, ktorá nie je využívaná sa bude využívať na takéto výborné účely pre občanov Bratislavy, Rači a podobne. Verím, že takýchto projektov bude v Bratislave a našom kraji veľa, a všetkým jeho podobným podporovať poslanci ako dnes podporujeme tento projekt podporíme ostatné projekty, ktoré budú takto vznikať. A či už to budú kultúrne, komunitné alebo športové projekty. Ďakujem.

*Ing. Pavol Frešo, predseda BSK*

Ďakujem veľmi pekne, ja myslím, že v tomto máme zhodu medzi sebou, nech sa páči, pán poslanec Pokorný.

*Mgr. Lukáš Pokorný, poslanec BSK*

Vážený pán predseda, kolegyne, kolegovia, každopádne veľmi pekný zámer. Ja niečo k procesu, trošku ma mrzí, že to prichádza na stôl a po prečítaní tohto materiálu som tam nenašiel žiadny žiadnu potrebu nejakej tiesne, pre ktorú by tento materiál bez prerokovania v komisiách musel prísť na stôl. Priznám sa, že nebyť toho, že súčasťou tohto projektu je rodinné centrum Ráčik, ktoré mám tú česť poznať a viem, že sú to výborní ľudia mal by som trošku proces, trošku problém s procesom. Trošku ma mrzí, že sme z toho boli vynechaní, ale je tam Ráčik a Ráčik je zárukou vysokej kvality, vysokého štandardu a čestného jednania. Takže tento materiál podporím. Ďakujem.

*Ing. Pavol Frešo, predseda BSK*

Ja len veľmi krátko zopakujem aj pre teba pán poslanec, to, že tam je Ráčik ako renomovaná teda pomerne známe združenie, to bol aj ten dôvod, prečo toto tu dnes máme. Preto sme sa aj niekoľkokrát stretli. Zároveň prečo to máme pred letom je dôvod, že chcú osloviť donorov, to znamená, že naozaj je to pre nich dosť dôležité. A samozrejme nielen ty, ale žiadna poslankyňa ani poslanec nebude vynechaný z tohto procesu, lebo keď sa bude hovoriť o samotnom prenájme, predpokladám september, október, tak pôjde to štandardne všetkými komisiami a vyvrcholí to tu na zastupiteľstve. Takže som rád, že máme zhodu, že to podporíme, tam to nie je žiadna lajdáckosť ani nič podobného, aj to samotné združenie Stará Jedáleň vzniklo len teraz začiatkom júna, snažíme sa spoločne pomôcť dobrej veci, za ktorou stoja ľudia, ktorí majú svoje renomé, na ktoré veríme. Nech sa páči, pani poslankyňa Zemanová.

*RNDr. Anna Zemanová, poslankyňa BSK*

Chcem len vysvetliť, že prečo sa to nestihlo dať do komisií, nebolo žiadne unáhlené, že pred týždňom tento nápad vzišiel. My sme sa vlastne opakovane na pôde školy o tomto projekte zapodievali, potom následne bolo stretnutie, myslím si, že v apríli so zástupcami župy na obhliadke objektu aj s tými ľuďmi, ktorí za tým projektom stoja, a prišli s myšlienkou, kde vlastne práve bol návrh, aby sa do 18.5., kedy bol termín predkladania materiálov do komisií stihlo predložiť nejaký zámer, len samozrejme nie je to také jednoduché, jednoducho ten termín 18.5. sa nedal zvládnuť v tej kvalite, ktorú máme teraz. Následne bol aj župný štvrtok, pán župan sa osobne bol oboznámiť v týchto priestoroch, ale už bolo po termíne predkladania materiálov a práve z toho dôvodu, čo povedal aj pán predseda, že je potrebné, aby toto leto vlastne bol tie mesiace letné boli využité na podrobnú prípravu celého materiálu a na hľadanie legitímne hľadanie donorov a vlastne partnerov tohto projektu, aby to nebolo, že v októbri im niečo odsúhlasíme a nebude potom legitímny čas na prípravu, preto sa ospravedlňujeme, že sme nestihli termín predkladania komisií, ale nebolo to nič unáhlené, bola komunikácia s úradom a nakoniec aj prezentácia na klube poslancov, tak poprosím o ospravedlnenie tohto procesného nedostatku, ale žiaľ takto sa to nejako vyvinulo so záujmom predložiť čo najlepší materiál.

*Ing. Pavol Frešo, predseda BSK*

Ďakujem veľmi pekne, vážené pani poslankyne, vážení páni poslanci, ja som na to neupozornil hneď na začiatku, nám sa podarilo myslím, že na základe jedného alebo dvoch župných štvrtkov, keď sme boli, tu je tá Stará Jedáleň a ja mám doložiť už teraz pri tvorbe zámerov, pri schvaľovaní zámerov, máme normálne že znalecký posudok, videl som že viacerí si v tom listujete, inými slovami snažíme sa nejaký informačný deficit aj vypodložiť potom, inak to poviem – snažíme sa vlastne o to, že keď je tam aj časový možno stres, takto vypodložiť odbornou pracou, aby sme aj to rozhodovanie mali kvalifikované. Nech sa páči, pán poslanec Baxa, pán poslanec Lauko a potom by som dal hlasovať o vystúpení pána Miroslava Dudláka.

*Ing. Pavol Baxa, poslanec BSK*

Ďakujem veľmi pekne za slovo, vážené kolegyne, kolegovia, ako nie je v princípe žiaden problém podporiť takýto zámer vytvorenia centra, najmä keď je tam ešte ten prívlastok nízkoprahový, kde máme čo nám dáva nejaký predpoklad, že oslovíme a zaangažujeme práve tú skupinu mladej generácie, ktorá je viacej ohrozená než ostatné. V tomto princípe nie je problém, čiže to ide ďalej. Druhá vec, prepáčte ja to troška naväzujem na to, čo hovoril môj predrečník kolega Lukáš Pokorný, že máme tu stanovisko teraz nám bolo donesené, objednané bolo 20.5., to znamená už 20.5. bol vytipovaný objekt a nechce sa mi veriť, že ako sa nedalo a v tomto prípade poviem to inak – predložiť zámer chceme zriadiť takúto službu v Rači a okolí, teda Rača, Vajnory, všetko v poriadku, máme vytipovaný nejaký majetok, o ktorom vieme, že by mohol byť disponibilný na tento účel a s týmto to kľudne mohlo ísť do komisií a zastupiteľstva. A nechcem byť teraz ako generálom po vojne, to nie. Ale zdá sa, že tu bude viacej takýchto podnetov, teda však koniec koncov sa zvolebnieva. Skúsme sa dohodnúť na tom – robme to takto mám vecný námet, mám partnera, ktorý by bol ochotný to realizovať, tak predložte návrhy, ukáže len prstom, že mohlo by to byť v tomto majetku. A toto dajme ako zámer, ale nech to prejde cez komisie. Ten vecný zámer, ten obsah tej činnosti, tej služby, ktorá sa tam má realizovať. Toto môžu ísť ako zámer, nebavme sa tu o tom, či bola zriadená právnická osoba, či má príslušné povolenia na činnosť, to všetko sa potom vybaví, ale že župa cez to schválenie zámeru bude deklarovať, že áno túto ponuku služby akceptujeme a potrebujeme. Čiže držme sa toho poďme na to cez túto stránku, aby sme sa vyhli rôznym javovým diskusiám, že chýba hento chýba tamto, toto nemáte ujasnené. Pre nás, teda pre mňa osobne je podstatné to, čo sa tam má robiť. A tuna mám o tom dva riadky, a ešte ani to nie som si istý, či je potvrdené, že túto službu ja pevne verím a predpokladám, že túto službu župa ako koordinátor všetkých činností, ktoré sa robia v sociálnej oblasti na území župy alebo v tejto lokalite potrebuje. To je taká prvá poznámka. Druhá poznámka už je technická, však ja som tým povestný, poprosím v časti B. uznesenia termín, a pevne verím, že to nebude len majetkový materiál, že tam bude už aj konkrétny vecný projekt činností, čo sa tam má robiť opatrený vyjadrením príslušného odboru úradu župy, a taktiež aj ďalšími vyjadreniami a registráciami a podobne, ak sú potrebné. Aby sme potom zase nemuseli ísť systémom, ktorý sme použili v prípade Cvernovky, že sme im schválili v jednom objekte nájom na rok, a keď predložia projekt, ktorý bude schválený zastupiteľstvom sa im to predĺži na 25 rokov. To by bolo veľmi nešťastné v tomto prípade. Čiže poprosím, dobre schváľme to, nemeditujme nad tým, ale dohodnime si pravidlá hry na takéto predkladania zámerov. Ďakujem.

*Ing. Pavol Frešo, predseda BSK*

Ďakujem veľmi pekne, ja len jedna krátka reakcia o tom, že či to tam treba tú službu v tom mieste alebo netreba: o tom, že tú službu tam treba svedčia jednak zápisy školskej komisie, kde sa to opakovane preberalo, jednak máte v prílohe žiadosti pána starostu, ktorému ja samozrejme verím to, aby sme podporili projekt pána Pilinského a samozrejme samozrejme sa spoliehame na to spomínané renomé organizácie, ktoré tam pôsobia priamo v tom území, čiže ja spravidla dám na ľudí, ktorí v tom území pôsobia, to len na podporu tohto samotného návrhu, ktorý máte pred sebou, s faktickými poznámkami pani Zemanová, pán poslanec Ágoston, pani poslankyňa Pätoprstá.

*RNDr. Anna Zemanová, poslankyňa BSK*

Pán kolega Baxa, teraz práve sme tu na to s tou myšlienkou, teraz práve je ten moment, že prichádzame, toto je vlastne na papieri daná tá myšlienka. To ešte nie je ani prenájom, to ešte ani nie je zmluva, toto je presne ten krok, že prichádzame informovať poslancov o myšlienke, ktorá vzišla zdola. Tu nebola obstarávanie, že Odbor sociálnych vecí by na nejakom území postrádal sociálnu službu a teraz hľadá, kto ju bude poskytovať. Tu vôbec nejde o poskytovanie sociálnej služby. Momentálne to ide, dá sa povedať, je to viac-menej majetkový materiál, ktorý vlastne tú náplň, tú komunitárnu náplň a možnože do budúcna aj tú, ktorá bude mať nejaký sociálny efekt na tom území, ten bude už zadefinovaný jasne v tom jesennom materiáli. Ten termín je tam napísaný, že na zastupiteľstvo v októbri 2016, no možno to bude v septembri, možno v októbri, možno v novembri, ja si myslím, že vzhľadom na to, že akých máme na druhej strane partnerov, bude už aj na nich, aby to čím skôr predložili, ale rozhodne je potrebné, aby to bolo do jesene práve aby sme sa vyhli nejakým volebným zasahovania do tohto projektu, aby to sa nebodaj nezvrtlo, že to bude si na tom robiť nejakú volebnú prezentáciu.

*Ing. Pavol Frešo, predseda BSK*

Pán poslanec Ágoston, nech sa páči, máš slovo.

*Peter Ágoston, poslanec BSK*

Ďakujem pekne za slovo, pán poslanec Baxa, prosím ťa, akože tento nápad je veľmi pekný, vhodný priestor, pekný nápad, všetko tak, ako má byť, ale spomenul si, nedá mi sa nespýtať, ty si spomenul v tej svojej reči niečo o dátume 20.5., ja ako sa pozerám, vidím začiatok komunikácie 9. júna. Nikde som nenašiel dátum 20.5. Môžeš mi k tomu? Kde? 24.6. Som slepý? Aha, okej. Ďakujem pekne.

*Ing. Pavol Frešo, predseda BSK*

Ďakujem veľmi pekne, pani poslankyňa Pätoprstá.

*Ing. arch. Mgr. Art. Elena Pätoprstá, poslankyňa BSK*

Ak dovolíte, trochu odborné stanovisko mojej komisie, už prvý pohľad z tých materiálov je jasné, že strecha je poškodená, ktorá akákoľvek zima, ktorá bude nasledovať bez opravy zníži alebo teda zvýši veľmi výrazne náklady na rekonštrukciu, ja by som odporučila všetkým zainteresovaným umožniť realizáciu opravu strechy v letnom období inak sa zvýšia mimoriadne vysoko náklady na celú rekonštrukciu. To je štatistika, to vám potvrdí každý znalec z oboru stavebníctva. Ak toto leto nebude opravená strecha, náklady sa neúmerne zvýšia. Odporúčam pomôcť v rekonštrukcii už toto leto. Čo sa týka strechy. Ostatné môže kľudne počkať.

*Ing. Pavol Frešo, predseda BSK*

Ďakujem veľmi pekne, pani poslankyňa Zemanová.

*RNDr. Anna Zemanová, poslankyňa BSK*

Pán kolega Baxa, tento majetok je od roku 2002 prázdny. Opakovane škola upozorňovala na to, že tento majetok je prázdny a chátra a to, že 20.5. si župa objednala tento posudok, predpokladám, že to bolo na základe obhliadky, ktorá bola spoločná práve v tých dňoch v tom apríli a že to vlastne vzišla ako úloha, keď videli ten stav toho objektu, že naozaj treba urobiť niečo bez ohľadu na to, aký zámer tam bude. Aj keby tuto ten zámer nebol alebo ho poslanci neschvália, jednoducho ten objekt, majetok župy je v katastrofálnom stave, a treba ho jednoznačne bez ohľadu na to, kto tam bude, niečo s ním urobiť. Čiže ja vnímam tento posudok z tohto pohľadu ako starostlivosti o majetok, identifikácia stavu, ktorý tam je bez ohľadu na ten zámer. Samozrejme ja to vítam, že dnes tu máme nejaké konkrétne čísla a že pomôže to aj k zreálneniu toho samotného zámeru, že svojim spôsobom pomôžeme k identifikácii a vyčísleniu tých nákladov, ktoré bude potrebné do toho vložiť zo strany budúcich nájomníkov.

*Ing. Pavol Frešo, predseda BSK*

Ďakujem veľmi pekne, pán poslanec jednu poznámku, ja som si v tom teraz urobil, pán poslanec Baxa, urobil som si v tom jasno. Ja som si spomenul, že ten posudok samotný vznikol na jednom z tých stretnutí, bolo ich viacero, kde sme bolo jasné, že niečo ideme robiť s tým objektom samotným, to je prvá vec, za druhé len pripomeniem, že tu sa so žiadnym vážnejším prenájmom a už vôbec nie predajom nerobí bez toho, aby sme mali znalecký posudok. Preto ho máte pred sebou na stole. Čiže bolo jasné, že ten znalecký posudok budeme potrebovať, tak to vzniklo, ale samotné žiadosti máte uvedené v materiáli, to znamená 9. resp. 10. júna. A dokonca až tá samotná dohoda na tom, že ten potenciál na získanie donorov práve počas leta to padlo doslova v posledných dňoch. Takže netreba za tým hľadať nič, čo by sa dalo nejako prekladať, jednoducho séria stretnutí alebo opačne iniciatíva zdola, séria stretnutí a na základe nejakej spoločnej zhody predložený materiál, ktorý máme teraz pred sebou. Nech sa páči pán poslanec Lauko, a poprosím aj ostatných, aby sme sa venovali tomu, čo hovoria naši rečníci. Máme ešte dva body, myslím, že to vydržíme. Nech sa páči, pán poslanec Lauko.

*Mgr. Juraj Lauko, PhD., poslanec BSK*

Ďakujem veľmi pekne za slovo, ako poslanec danej oblasti môžem skutočne potvrdiť slová, ktoré tu Anka Zemanová povedala, ja som osobne s pánom starostom Pilinským hľadal riešenie vyše dvoch rokov, uvažovalo sa najprv nad nejakým stacionárom pre seniorov, prípadne bola úvaha o nejakej výdajni jedla a podobne, nakoniec sa našla naozaj synergia, dohoda, spoločný prienik a otvorenosť aj mestskej časti aj občanov aj aktivistov, čiže plne sa podpisujem pod tento zámer a napriek nejakým takýmto nazvime to procesným alebo procedurálnym nezrovnalostiam skúsme to od tohto oddeliť a podporme vec, ktorá je dobrá. Tie občianske združenia už tu boli spomínané, poznáte ich činnosť, viacerí z vás tam aj chodia na ich aktivity, čiže myslím si, že naozaj tu nemusíme sa obávať nejakých iných zámerov. Veľmi pekne ako poslanec za túto oblasť vás poprosím o podporenie tohto materiálu a ako hovorí klasik vyjadrime sa hlasovaním a už nedebatujme. Ďakujem pekne.

*Ing. Pavol Frešo, predseda BSK*

Ďakujem veľmi pekne za podporu druhého z dvoch poslancov práve z toho volebného obvodu a poprosím návrhovú komisiu o prednesenie návrhu uznesenia. Nech sa páči.

*RNDr. Peter Mach, poslanec BSK*

Ďakujem pekne, návrhová komisia nedostala žiadne zmeny alebo doplnky k návrhu uznesenia, a preto predkladá na hlasovanie návrh tak, ako ho máte písomne predložený spolu s materiálom. Uznesenie sa skladá z dvoch častí, v časti A schvaľujeme zámer a v časti B ukladáme úlohu riaditeľovi úradu, termín k tejto úlohe je priamo v texte uznesenia – v októbri 2016.

*Ing. Pavol Frešo, predseda BSK*

Ďakujem veľmi pekne, vážené pani poslankyne, vážení páni poslanci, prezentujte sa a hlasujte o návrhu tak, ako ho predniesla návrhová komisia teraz. Za bolo 38 poslankýň a poslancov z prítomných 38, návrh bol schválený. Pán Dudlák ja sa veľmi ospravedlňujem, sa ospravedlňujem, že som vám nedal slovo, ale tu pani podžupanka Ožvaldová hovorí, že vám dáme určite slovo potom v septembri, resp. v októbri, a ja dúfam, že ten výsledok vám vyhovuje, že sa nehneváte veľmi.

*Pán Dudlák, občianske združenie Stará Jedáleň*

Dovoľte mi, aby som vám veľmi pekne poďakoval za vašu podporu, veľmi si to vážim.

*Ing. Pavol Frešo, predseda BSK*

Pekne. No, prechádzame k bodu č. 19 ***Návrh Zámeru dlhodobého prenájmu časti nehnuteľností – stavby a pozemkov vedených na LV č. 2949 do vlastníctva mesta Senec.*** Nie do vlastníctva, do prenájmu mesta Senec. Toto je fakt asi. Do dlhodobého prenájmu mesta Senec. Takže do dlhodobého prenájmu mesta Senec, zrejmá chyba. Vážené pani poslankyne, vážení páni poslanci, máte pred sebou predmetný materiál, a poprosím našu pani podžupanku Gabriellu Németh, aby nám ho uviedla. A zároveň poprosím pani Ožvaldovú, aby viedla chvíľku zastupiteľstvo.

*PhDr. Gabriella Németh, podpredsedníčka BSK*

Ďakujem veľmi pekne pán župan za slovo, ako spolupredkladateľka tohto materiálu mi dovoľte, aby som jednak ako aj poslankyňa mestského zastupiteľstva v Senci a členka mestskej rady v Senci podala niekoľko informácii, prečo vlastne vznikol tento materiál. Za posledných 10 rokov sa počet obyvateľov mesta Senca ako aj okolitých obcí enormne enormným tempom narastá, nie je to žiadna novina, určite to viete aj vy. Sťahujú sa do Senca aj do okolitých obcí mladí ľudia vďaka tomu, že je tu blízko Bratislava, sú tu veľmi dobré pracovné príležitosti a môžem si dovoliť povedať, že aj vysoká životná úroveň obyvateľov. To ale spôsobuje problémy okolitým obciam aj okresným mestám čo sa týka už nielen počtu miest v materskej škôlkach ale pomaly už aj na základných školách. Tento problém mesto Senec pociťuje už niekoľko rokov, hľadali sme doteraz rôzne riešenia, ako napríklad sme robili nadstavby nad existujúce základné školy a tento rok sme pristúpili aj k prerábke vnútorných priestorov najväčšej základnej školy v celom Bratislavskom kraji s tým, že tam vytvárame vo vnútri nové triedy pre žiakov, ale ani to už nestačí, zistili sme že od školského roka 2017 – 2018 nebudú priestory postačujúce pre exitujúce základné školy. Iba pre vašu informáciu za ostatných 5 rokov sme do školstva preinvestovalo mesto viac ako 3 milióny eur, z toho podiel cudzích zdrojov bolo iba 1,3 ostatné všetko predstavovali vlastné zdroje a tento rok plánujeme z vlastných zdrojov vynaložiť ďalších 1,3 milióna na nadstavbu na dvoch materských školách. Čiže snažíme sa riešiť problémy čo sa školstva týkajú v našom meste z vlastných síl, ale už jednoducho ďalšie možnosti nemáme. Radi by sme si postavili novú základnú školu, ale žiaľbohu nemáme vhodný mestský pozemok. Pokiaľ by sme sa predsa len rozhodli pre výstavbu novej základnej školy najprv by sme museli zainvestovať do kúpy pozemku a následne do výstavby, a nie som si istá, či by sme vôbec našli na území mesta Senec vhodný pozemok na novú základnú školu. Preto sme začali hľadať možnosti aj u iných vlastníkov budov, a takto sme sa dostali k našej strednej odbornej škole na Kysuckej ulici v Senci, kde dlhodobo vykazujeme pokles žiakov momentálne, ak dobre viem tak je tam 120 žiakov v škole, ktorá predtým pre 700 alebo 800 žiakov. Sú tam síce krátkodobé prenájmy momentálne sú tam malé firmičky, ktoré dnes môže existovať zajtra nemusia, a sú tam aj nevyužité priestory. Preto sme sa obrátili s pánom primátorom mesta Senec, pánom inžinierom Kválom na pána župana, či by župa nevedela poskytnúť v tejto veci pomoc mestu Senec. Pôvodne sme plánovali, že by sme tento objekt kúpili, zrekonštruovali a škola naša stredná by tam zostala v prenájme, ale keď sme preskúmali všetky možnosti, tak sme zistili, že to nie je možné vzhľadom k tomu, že pri deliminácii štátneho majetku, pri vzniku žúp je tam podmienka, že pokiaľ tam škola existuje nemôže byť tento majetok zaradený do prebytočného majetku a my veľmi dobre vieme, že zásady hospodárenia župy hovoria o tom, že na predaj môže byť ponúknutý iba objekt, ktorý sa nachádza v tomto zozname, tak sme prehodnotili našu žiadosť a požiadali sme župu o dlhodobý prenájom na 25 rokov. Zatiaľ je to iba zámer, ale potrebujeme to schváliť na tomto zastupiteľstve z viacerých dôvodov. Prvým dôvodom je ten, že pokiaľ by sme boli úspešní, že ten prenájom nám schválite, v tom prípade máme ako mesto Senec ponúknutý úver za veľmi príjemné a veľmi prijateľné podmienky, ktorý by sme vedeli zainvestovať do inej investičnej akcie a financie, ktoré máme v mestskom rozpočte by sme mohli využiť na rekonštrukciu a na to, aby sme prispôsobili prenajaté priestory pre naše potreby. Druhá vec je tá, že pokiaľ sú tam tie malé prenájmy tam tiež treba povedať tým nájomníkom, že dostanú z týchto priestorov výpoveď, aby sa aj oni vedeli zariadiť, čiže z toho dôvodu vás prosím, aby ste ponúkli pomoc nie iba mestu Senec, lebo naše základné školy sú aj základnými školami pre okolité obce. Mohli by sme pristúpiť k takému riešeniu, že by sme dali starostom okolitých obcí, že od roku 2017/18 nebudeme brať z okolitých obcí žiakov do našich základných škôl, ale tým by sme spôsobili problém týmto starostom a týmto obciam. Tak preto vás prosím, aby ste sa na to pozreli tak, že občania aj okolitých obcí sú rovnako obyvateľmi nášho kraja a my krajskí poslanci by sme mali zastupovať aj ich záujmy. Z toho dôvodu vás prosím o podporu tohto materiálu. Ďakujem.

*PhDr. Alžbeta Ožvaldová, podpredsedníčka BSK*

Ďakujem pekne, poprosím o klud v sále. Ďakujem. Otváram k tomuto bodu diskusiu, nech sa páči, prihlásil sa pán poslanec Pokorný.

*Mgr. Lukáš Pokorný, poslanec BSK*

Vážená pani predsedajúca, kolegyne, kolegovia, tak, ako v predchádzajúcom materiáli, máme zriadenú komisiu na efektívne na zefektívnenie naše školskej správy, správy našich školských budov, a materiál prichádza opäť na stôl bez prerokovania v tejto komisii, ktorú sme si sami zriadili, bez prerokovania v príslušných ďalších komisiách. Opäť nemám problém s dlhodobým prenájmom pre základné školy, len ja už fakt nerozumiem či my nejak z procesného hľadiska nejak nerozumieme, čo je to informácia, ktorá sa predkladá na zastupiteľstvo, všetko začíname schvaľovať v zámeroch bez predchádzajúcej diskusie. A máme tú skúsenosť, že akonáhle príde zámer, tak po zámere neprichádza žiadna diskusia. Táto skúsenosť je tu reálna. Ešte raz, nemám problém s týmto prenájmom, ja mám problém len s procesom. Ako rozumiem, že Senec potrebuje tieto priestory, absolútne to chápem, zažívame to všetci, ale ten spôsob, akým sme si zvykli pracovať v tomto zastupiteľstve ten sa mi v podstate prestáva páčiť. Ako ja rozumiem veľa veciam, ale nemôže ísť všetko ako zámer alebo sa dohodnime na tom, že po zámere bude nejaká diskusia, lebo tu na tejto župe po zámeroch nebýva diskusia. Ďakujem veľmi pekne.

*PhDr. Alžbeta Ožvaldová, podpredsedníčka BSK*

Ďakujem, nasleduje pán poslanec Švaral.

*Mgr. Peter Švaral, poslanec BSK*

S výhradami pána kolegu Pokorného sa nedá nič iné len stotožniť a s tým, že čo vlastne žiada Senec, ja verím, že nič iné nám neostane, len ako pomôcť a poskytnúť im to za nejakých symbolických podmienok, lebo ako nič. A bude to jedna z tých múdrejších vecí, čo môžeme spraviť. Ale tie výhrady ohľadom procesu sú tu oprávnené.

*PhDr. Alžbeta Ožvaldová, podpredsedníčka BSK*

Ďakujem, nasleduje pán poslanec Demel.

*Ing. Eduard Demel, poslanec BSK*

Ďakujem za slovo, chcel by som len poukázať na to, že túto školu som raz premietol ako jednu zo škôl, ktorá potrebuje rekonštrukciu, ja podporujem tento zámer, ktorý v podstate schvaľujeme dneska, len by som chcel v podstate navrhnúť, aby pri.. lebo mesto Senec bude musieť do tejto školy investovať, vymeniť okná, ten stav bol dosť zlý, keď sme si to tu na zastupiteľstve premietali, možnože aj župa v súčinnosti mesta Senec správu a celkovú rekonštrukciu pre žiakov aj mesta Senec aj študentov strednej školy, aby sa tí potom nepozerali, že deti v Senci sú za novými oknami a oni sú za starými oknami, aby jednoducho po schválení tohto zámeru prišlo k nejakej súčinnosti a zrekonštruovalo sa to jednoducho ako celok. Takže podporujem a obraciam sa na podporu.

*Ing. Pavol Frešo, predseda BSK*

Ďakujem veľmi pekne, pán poslanec Demel, Edo, prosím ťa aj pre teba platí tá pozvánka v pondelok program 3.3 o jednej. Čo som hovoril je to prvé kolo, bez obáv, budú ďalšie, kde si normálne povysvetľujeme za koľko peňazí a čo vieme v akých prioritách urobiť, aby každý videl čierne na bielom na čom je ešte skôr ako vôbec začneme uvažovať o budúcom rozpočte. Nech sa páči pán poslanec Ágoston.

*Peter Ágoston, poslanec BSK*

Ďakujem pekne za slovo, úplne súhlasím s Lukášom Pokorným, ktorý čo povedal, je tu vzniknutá pracovná skupina na efektívnosť tých škôl, takáto informácia vôbec neprebehla cez túto skupinu, na tejto skupine sa o škole Kysuckej v Senci vôbec nerozprávalo ako o škole, ktorá by mala mať nejaké ohrozenie. Ja nemám s tým tiež problém, aby sa v Senci zriadila v našich priestoroch nejaká základná škola, ale mne tu úplne chýba stanovisko nášho školského úradu alebo školského odboru, ktoré ani nie je pripojené v tomto materiáli. Neviem prečo, neviem čo mám robiť teraz akým spôsobom budem hlasovať. Ďakujem pekne.

*Ing. Pavol Frešo, predseda BSK*

Ďakujem veľmi pekne, inač to je pravda, poprosím pána riaditeľa Csabaya, aby nám k tomu dal ústne stanovisko. A potom pán poslanec Baxa. Sekundu, pán Csabay.

*Ing. Roman Csabay, riaditeľ Odboru školstva, mládeže a športu*

Vážený predseda, vážené dámy, vážení páni, dovoľte mi zaujať ústne stanovisko k tomuto predloženému materiálu, škola, ako už bolo spomenuté, má kapacity ďaleko vyššie ako momentálne sú využívané, my to vnímame tak, že v spolupráci s mestom Senec môže dojsť naozaj k skvalitneniu priestorov, ktoré sú tam, najmä po časti rekonštrukcie s tým, že keď škola jedinečná svojho druhu v tejto lokalite aj Senec, Pezinok a zabezpečuje činnosti pre oblasť autoopravárenstva, aby nemuseli do Bratislavy cestovať tieto deti, aby tam mala možnosť ďalšieho rozvoja. Čiže pokiaľ tieto súčinnosti by boli zabezpečené, tak samozrejme časť priestorov, ako to tu je uvedené ten zámer z tohto pohľadu z Odboru školstva vieme podporiť, ale samozrejme rozvoj školy, ktorá tam sídli nemôže byť týmto spôsobom zabrzdený.

*Ing. Pavol Frešo, predseda BSK*

Ďakujem veľmi pekne, s faktickou poznámkou pani podžupanka Ožvaldová.

*PhDr. Alžbeta Ožvaldová, podpredsedníčka BSK*

Ďakujem za slovo, kolegyne, kolegovia ja vás veľmi pekne chcem poprosiť, aby sme podporili tento zámer a ostatné veci budeme riešiť, teraz ideme opačným smerom, ale keď prečítate list od pána primátora Senca, ja si myslím, že každý pochopí, že Sencu treba pomôcť. Ďakujem.

*Ing. Pavol Frešo, predseda BSK*

Ďakujem veľmi pekne, nech sa páči, pán poslanec Ágoston. S faktickou poznámkou na pána Csabaya. Pána riaditeľa Csabaya.

*Peter Ágoston, poslanec BSK*

Ďakujem pekne za slovo, ja by som len poprosil, pán riaditeľ, keby keď príde k tomu a bude sa jednať o tom, akým bude ten zámer pokračovať, aby sme mali možnosť v prípade, že nám budú pribúdať žiaci na našej škole obmedzovať potom mesto Senec, lebo ja mám taký pocit, že momentálne sedím na zastupiteľstve župy a nie na zastupiteľstve Senca. A v prvom rade by sme mali hájiť záujmy naše. Čiže poprosím, aby sme toto zobrali do úvahy keď budeme robiť nejakú dohodu s mestom Senec, že v prípade, že nám narastú žiaci na ja neviem 800, aby sme vedeli čo potom, keď.

*Ing. Pavol Frešo, predseda BSK*

Ďakujem veľmi pekne za príspevok, ja na to veľmi jednoducho zareagujem, pán riaditeľ Csabay samozrejme bude spolupracovať tento materiál, predpokladám, že rozobere čísla, ktoré tu mám pred sebou, to znamená od roku 2004 do roku 2015/16, každý rok klesal počet žiakov, vysvetlí nám aj prognózu, keby by sa mohol tento trend zvrátiť, myslím našich vlastných študentov v Senci, keby by sa mohol tento trend zvrátiť a čo v tom prípade, keď sa ten trend zvráti, takže nech sa páči pán poslanec Baxa.

*Ing. Pavol Baxa, poslanec BSK*

Ďakujem, tento návrh veľmi rád podporím, nakoľko tu naozaj územná samospráva si musí pomáhať. To myslím si vieme pochopiť a akceptovať všetci. Ja len chcem tuna upozorniť teda spýtať sa jednu vec, že odkedy sa počíta s tým nájmom? A druhá vec je že či je nám zrejmé, čo všetko sa ešte bude musieť vykonať, aby to vôbec bolo možné spraviť, lebo sú tam jednoduché otázky: vznikne nová základná škola alebo sa vytvorí neviem či sa to správne nazýva alokované pracovisko inej základnej školy. Či sme si vedomí toho, že ak prenajmeme učebne pre základnú školu musí to byť spolu. Nemôže to byť dve učebne v jednom objekte, tri učebne v inom objekte, atď. Toto sú také detaily, ktoré možnože tu zbytočne hovoriť, ja len chcem upozorniť, že je to dosť komplikované a ešte navyše tam bude mohutná administratíva vo vzťahu k Ministerstvu školstva. Takže ako by som navrhoval poďme toto schváliť, nechajme si predkladať nejakú informáciu o tom, že ako tá príprava beží, aby jednoducho sme vytvorili aj pre mesto Senec, aby úspešne zvládli všetku tú podľa môjho názoru až zbytočnú administratívu s tým súvisiacu vo vzťahu k štátu. Ďakujem.

*Ing. Pavol Frešo, predseda BSK*

Ďakujem veľmi pán poslanec, tá doba, od ktorej by mala byť funkčná táto mestská základná škola vyplývala z debaty, ktorú sme mali priamo na seneckom mestskom zastupiteľstve, resp. mestskej rade, my sme tam opakovane v rámci našich výjazdov boli, a tam je nutné rozšíriť kapacity základnej školy nie od budúceho školského roku ale rok potom, to znamená školského roku 2017/18. Tie dôvody v dôvodovej správe sú možno napísané na nie úplne prvý pohľad jasne, ale je to v podstate výsledok, že do mestskej školy v Senci v tejto chvíli chodia aj žiaci z iných obcí, tzn. Veľký Biel a ďalšie. Dáme podrobnú štatistiku, že čo všetko vlastne by sa udialo, keby k tomuto prenájmu neprišlo a čo to na druhej strane znamená, keď ten prenájom dokážeme spraviť tak, aby nie od tohto školského roku, ktorý nasleduje v septembri, ale od roku 2017 ten prenájom bol funkčný tak, aby tam tí žiaci už chodiť mohli. Nech sa páči s faktickou pán poslanec Baxa a potom pán poslanec Gujber.

*Ing. Pavol Baxa, poslanec BSK*

Ďakujem. Mám tomu tak rozumieť, že v prípade potreby sa bude zvolávať zastupiteľstvo počas letných prázdnin, aby sme urýchlili prenajatie tohto teda časti tohto objektu?

*Ing. Pavol Frešo, predseda BSK*

Mrzí ma, mrzí ma beriem to na seba, musím byť ja unavený, že som sa nevyjadril jasne, hovorím o školskom roku 2017 – 2018, takže nebude žiadne mimoriadne zastupiteľstvo a pán poslanec Gujber.

*Ing. Ladislav Gujber, poslanec BSK*

Ďakujem za slovo, ja stopercentne samozrejme podporujem tento materiál, hlavne aj preto, že som starostom jednej obce, čo pani podžupanka spomínala, aj našich detí chodí chodia do Senca na základnú školu a bola by to dosť veľká záťaž pre obec pre nás aj pre ostatné okolité malé obce, tie školy sú len jedna, 4 alebo vôbec alebo rodičia dávajú do Senca deti, takže z toho hľadiska je to veľmi dobrý nápad. Keď som aj členom Rady školy na Kysuckej a viem, že je to tam problém s deťmi, so študentami, takže tej školy by sme veľmi pomohli. A môže sa stať, keď tam bude nejaká deviata trieda, že tí tie deti kľudne môžu tam ostať pokračovať na štúdiu na tejto škole. Čiže to má rôzne hľadiská, a ja si myslím ten zámer je dobrý, samozrejme tie procesné veci musíme dodržať. Ďakujem.

*Ing. Pavol Frešo, predseda BSK*

Ďakujem veľmi pekne, pán poslanec Kusý nech sa páči starosta, máte slovo.

*Mgr. Rudolf Kusý, poslanec BSK*

Pán župan, kolegyne, kolegovia, čo je dobré pre Senec je dobré aj pre župu. Myslím, že s meritom vecí môžeme iba súhlasiť, mám však jednu prosbu, ako mali aj moje predrečníci, ak je to možné vyhnime sa tomu, aby materiály išli priamo na zastupiteľstvo, máme tu predsa len komisie. Takže skúsme túto takú tradíciu, ktorá je v poslednom čase stále častejšia, obmedziť. Ďakujem pekne.

*Ing. Pavol Frešo, predseda BSK*

Ďakujem veľmi pekne, no ja len upozorním na to, že vždy sa staráme o to, aby sme mali úplnú zhodu predsedov komisií a predsedov klubov, keď dojde k výnimočným prípadom, ako bol napríklad Ráčik, koniec koncov Cvernovka, tak mi to prišlo tak ľúto to tak byrokraticky pinknúť tak na september. Nech sa páči, poprosím vás veľmi pekne, predsedu návrhovej komisie o prednesenie návrhu uznesenia.

*RNDr. Peter Mach, poslanec BSK*

Ďakujem pekne, návrhová komisia vám predkladá na hlasovanie návrh uznesenia tak, ako je písomne predložený spolu s materiálom, uznesenie má dve časti, v časti A zastupiteľstvo schvaľuje zámer a v časti B ukladá riaditeľovi úradu úlohu s termínom zastupiteľstva BSK október 2016.

*Ing. Pavol Frešo, predseda BSK*

Vážené pani poslankyne, vážení páni poslanci, poprosím prezentujte sa a hlasujte o návrhu návrhovej komisie teraz. Za bolo 33 poslankýň poslancov, dvaja sa zdržali, jeden nehlasoval z prítomných 36, takže návrh tak, ako ho predniesla návrhová komisia bol schválený. Prechádzame k bodu č. 20 ***Návrh na určenie odmeny hlavnému kontrolórovi a podpredsedom Bratislavského samosprávneho kraja za I. polrok 2016.*** Máte pred sebou predmetný materiál, vážené pani poslankyne, vážení páni poslanci a poprosím pána poslanca Pomichala, aby nám tento materiál uviedol. István, nech sa páči, máš slovo.

*Ing. István Pomichal, PhD., poslanec BSK*

Vážený pán predseda, vážené zastupiteľstvo, na základe záveru zo spoločného stretnutia predsedov poslaneckých klubov a predsedov komisií, ktoré sa uskutočnilo v stredu, predkladám nasledujúci návrh na určenie výšky odmeny za I. polrok 2016. V materiáli máte uvedené, že v zmysle zákonov, ktorých paragrafov máme na to nárok výška je 30% a v tomto návrhu navrhujem, aby sme teraz tých 30% schválili. V dôvodovej správe máte uvedené, čo všetko sa riešilo tento polrok, tento tretí rok zastupiteľstva a prvý polrok významných spôsobom bol preťažený, mali sme niekoľko mimoriadnych zastupiteľstiev, materiály sa pripravujú aj nad rámec, jednoducho ja si myslím, že naši ľudia obstáli v tých výzvach, ktoré sme museli konať v tom prvom polroku, aj navýšenie tých kontrol aj činnosť vicežupanov. Autoremedúrou upravím štylisticky uznesenie v časti B tak, ako vám to prednesie návrhovú komisia. Ďakujem.

*Ing. Pavol Frešo, predseda BSK*

Ďakujem veľmi pekne pán poslanec Šramko. Nech sa páči pán starosta, máte slovo.

*Ing. Peter Šramko, poslanec BSK*

Ja iba že predkladá to síce predseda poslaneckého klubu István Pomichal, ale aj ostatní predsedovia poslaneckých klubov vyjadrili súhlas k tomuto. Takže prikláňam sa, ďakujem.

*Ing. Pavol Frešo, predseda BSK*

Ďakujem veľmi pekne, nevidím nikoho ďalšieho prihláseného do diskusie, poprosím vás veľmi pekne o prednesenie návrhu uznesenia.

*RNDr. Peter Mach, poslanec BSK*

Ďakujem pekne, návrhová komisia vám predkladá na hlasovanie návrh uznesenia s úpravou ktorú sme autoremedúrou dohodli s predkladateľom, takže prečítam celé uznesenie, vecne sa v ňom nemení nič, len sa mení poradie slov, aby to bolo jednoznačnejšie. Zastupiteľstvo po prerokovaní materiálu schvaľuje po A odmenu hlavnému kontrolórovi Bratislavského samosprávneho kraja za I. polrok 2016 vo výške zodpovedajúcej 30% zo súhrnu platov za I. polrok 2016 a po B odmenu podpredsedom Bratislavského samosprávneho kraja Ing. Igor Bendík, Ing. Martin Berta, kandidát vied filozofie Gabriella Németh, za I. polrok 2016 vo výške zodpovedajúcej 30% zo súhrnu platov za I. polrok 2016.

*Ing. Pavol Frešo, predseda BSK*

Vážené pani poslankyne, vážení páni poslanci, prezentujte sa a hlasujte o návrhu teraz. Za bolo 35 poslankýň poslancov z prítomných 35, takže ďakujem, návrh bol schválený. Sme v bode č. 21 ***Rôzne, všeobecná rozprava a interpelácie.*** Vážené pani poslankyne, vážení páni poslanci, otváram predmetný bod a prihlásila sa ako prvá pani poslankyňa Zemanová.

*RNDr. Anna Zemanová, poslankyňa BSK*

Ďakujem pekne za slovo, pán predseda chcela by som poprosiť väčšiu aktivitu Bratislavského samosprávneho kraja v oblasti environmentálne záťaže Vrakunská skládka a chcela by som aj naozaj odporúčať, aby sa župa naozaj aktívne zapájala do verejných diskusií na túto tému a hlavne aj k téme návrhu riešenia sanácie tejto skládky, pretože považujem to za naozaj vec, ktorá sa netýka len jednej mestskej časti – Vrakune, ale svojim rozsahom hlavne veľkosťou kontaminovaného mraku, ktorým je zasiahnutá časť podzemných vôd na Žitnom ostrove a zasahuje až oblasť aj ostatných obcí poniže, týka sa to kraja, týka sa to kvality podzemných vôd, týka sa to zásob pitnej vody, a myslím si že je na mieste, aby Bratislavský samosprávny kraj zastrešil svojimi kapacitami túto problematiku, ja osobne sa tejto téme tiež venujem po odbornej stránke, tak by som bola rada, keby bola väčšia súčinnosť kraja pri tejto problematike.

*Ing. Pavol Frešo, predseda BSK*

Ďakujem veľmi pekne, ja len taká krátka reakcia, samozrejme nie je problém, aby sme mali väčšiu súčinnosť s tebou, ale pravda je taká, že sa tomu venujeme. Bol tam aj náš zástupca na tom rokovaní, pán Berta sa nemohol zúčastniť, oslovili sme aj starostu a pre nás je v podstate aj taká tá ponuka, že keďže sa to týka viacerých obcí a viacerí starostovia nás oslovili, čiže nie len Vrakuňa samotná, tak sme prijali také, že teda dobre pustíme sa ďalej do toho vstúpiť a nejak to zastrešiť. Tie konkrétne kroky, nie že v septembri môžeme presne na zastupiteľstvo, ale ešte v lete predstavíme tím, ktorých to zaujíma. Myslím, že pán Berta bude o tom hovoriť. Pani poslankyňa Pätoprstá.

*Ing. arch. Mgr. Art. Elena Pätoprstá, poslankyňa BSK*

Ja by som chcela preskúmať efektivitu elektronických aukcií od ich zavedenia na Bratislavskom samosprávnom kraji, som presvedčená, že technológiu, ktorú máme je naozaj od kvalitnej firmy a bola dobre vysúťažená. Trochu mám pochybnosti, ale o tom, akým spôsobom sa môže urobiť nejaká chyba nevedomá, ale možnože nevedomá pri riadení tých aukcií a znížiť tým ich efektivitu, preto by som to chcela preskúmať, čiže prosím o údaje v excelovej tabuľke o zoznam všetkých e-aukcií vrátane úvodnej sumy na začiatku aukcie a záverečnej najvyššej ponuky a za druhé zoznam všetkých aukcií, ktorým predchádzal otváranie obálok s uvedenou sumou, ktorá vstupovala do elektronickej aukcie. Čiže aj sumu, ktorá bola najvyššia pri ponuke otváraných obálok. Dám to písomne.

*Ing. Pavol Frešo, predseda BSK*

Ďakujem veľmi pekne, nech sa páči, pán poslanec Švaral.

*Mgr. Peter Švaral, poslanec BSK*

Ja mám takú prosbu. Či prosba alebo ako to nazvať fakt neviem. Na poslednom zastupiteľstve som dal žiadosť a prosbu o odpočet krokov, ktoré boli vykonané v súvislosti s prípravou rekonštrukcie cesty Malacky – Rohožník s tým, že náčrt harmonogramu ďalších krokov, dostal som odpoveď, že v súčasnosti prebieha verejné obstarávanie, verejná súťaž nadlimitná zákazka na poskytnutie projektových prác a predmet zákazky projektové práce atď. Proces verejného obstarávania sa nachádza vo fáze vyhodnotenia ponúk v časti dostupné, predpokladaný čas ukončenia obstarávania je august 2016 a termín vypracovania projektovej dokumentácie vyplynie z ponuky víťazného uchádzača. Ja sa ospravedlňujem, ale ja sa som čakal trošku lepšiu a konkrétnejšiu odpoveď a možno aj obšírnejšiu. Čím ďalej tým vám napriek tomu, že pán župan bol si u mňa tento rok už dva krát na župnom štvrtku, dva krát sme boli aj nejakom stretnutí nejaké informácie, čím ďalej tým väčší problém mám s obhajobou, a vysvetľovaním činnosti BSK, ktorá častokrát pôsobí skôr ako nečinnosť. Ja len upozorňujem, že projekty pre územné rozhodnutie a projekt pre stavebné povolenie časť cesta, ak sa nemýlim dostalo BSK dodatočne ešte niekedy v roku 2013. A keď ja použijem túto odpoveď ďalej, a mám aj dnes stretnutie s cementármi, ktorí doteraz to platili a dám takúto odpoveď, tak neviem, či je to dostatočné, naozaj by som poprosil, keby som tú odpoveď, ktorú tu dostanem ako odpoveď na interpeláciu z minulého zastupiteľstva dostal konkrétnejšiu a obšírnejšiu a podrobnejšiu. Ďakujem.

*Ing. Pavol Frešo, predseda BSK*

Ďakujem veľmi pekne, ja mám jednu otázku, keď sme boli minulý štvrtok to znamená sme boli u teba normálne všetci vrátane šéfa dopravy, vrátane Regionálnych ciest, to je podľa mňa miesto, kde si dolaďme takéto jednotlivé nuansy jednotlivá odpoveď. Tá odpoveď je vecne správna. A to že potrebuješ ty z tej odpovede niečo viacej, ja to uznávam, ja tomu rozumiem, keď to chceš použiť pred ľuďmi, ale to si normálne vydiskutujme keď tam sedíme. Tam nie je problém si to normálne povedať, že čo tam má byť v tom obsahu. A ja sa postarám o to, aby to v tom obsahu skutočne aj bolo. Ešte pán riaditeľ chce zareagovať.

*MUDr. Valerián Potičný, MPH., riaditeľ Úradu BSK*

Ďakujem pekne, pripravíme podrobne odpočet, akým spôsobom sa vôbec za ten čas odkedy sa tým Rohožníkom zaoberáme, čo v jednotlivých časových úsekoch bolo urobené, čo bolo komplikované, čo bolo jednoduché, až do toho okamihu, ako bola vyhlásená súťaž, a následne všetky tie ďalšie kroky s časovým predpokladaným harmonogramom ako to môže vyzerať, to znamená podrobne ako to v tej časovej osi s popisom krokov vyzeralo. Ďakujem pekne.

*Ing. Pavol Frešo, predseda BSK*

Ďakujem pekne, faktická poznámka pán poslanec Švaral.

*Mgr. Peter Švaral, poslanec BSK*

Ďakujem, ide o to, že nielen ja to potrebujem pred ľuďmi, ale aj ty to potrebuješ pred ľuďmi, a nielen ja to potrebujem pred partnermi, ktorí ako do toho dali peniaze, ale aj ty to potrebuješ pred týmito partnermi. Čiže ako naozaj, toto bola moja pripomienka. Vďaka.

*Ing. Pavol Frešo, predseda BSK*

Máš pravdu, starosta, je to tak. Nech sa páči pán poslanec Pomichal.

*Ing. István Pomichal, PhD., poslanec BSK*

Vážený predseda, vážené zastupiteľstvo, ja by som chcel štyri veci narýchlo povedať a poinformovať zastupiteľstvo o spätnej väzbe našej činnosti v našom volebnom obvode. Takže v prvom rade sa chcem poďakovať za tie aktivity, ktoré župa vyvinula v prospech rozvoja materských škôl v našom regióne, to tie podporné peniaze, ktoré priniesli to ovocie, vďaka tomu sa navýšili aj kapacity materských škôl spolu potom s financovaním Ministerstva školstva, ktoré sa k tomu pridalo. Ďalej ďakujem za odpoveď za interpeláciu z minulého obdobia od pána riaditeľa, čo sa týka Bábkového divadla a bol by som veľmi rád, keby sme ten záväzok, ktorý už tlačíme pred sebou niekoľko rokov dostalo sa do fázy realizácie a dokonca tohto volebného obdobia, aby sa túto budovu dokonca rekonštruovali urobiť to výberové konanie, aby nemalo ďalšie problémy, aby konečne to Bábkové divadlo na čo sú peniaze už dávno vyčlenené išlo štandardným spôsobom, aby bolo dokončené, aby tam už nenastali ďalšie problémy, dajme tomu zvýšený dôraz. Ďalej niekoľkokrát sme riešili na Rade školy na Záhradníckej ulice a minule sme spolu celá komisia riešili rozostavanú stavbu v Malinove záhradníckej škole a staré skleníky. Bol by som rád, keby sme dali túto informáciu za už nejaký záväzok, aby sa už rozhodli, že čo s touto rozostavanou základnou školou čo ešte so záhradníckou školou, čo ešte s vodohospodárskou, čo ešte rozostaval bývalý riaditeľ, otec nášho poslanca pána Dostála, a stojí to, stojí tam od roku 1988 obrovská budova rozostavaná v našom majetku so skleníkmi a stojí to a x krát sme už k tomu dávali námety, že dokončiť, predať, urobiť s tým niečo, zatiaľ nemáme s tým nič a bolo by dobré, keby sme už skutočne túto záhradnícku školu doriešili, aby táto budova tam nestála uprostred medzi kaštieľom, krásnym parkom a vedľa nového sídliska opustená a prázdna. Ďakujem veľmi pekne.

*Ing. Pavol Frešo, predseda BSK*

Ďakujem veľmi pekne, k tej tá prvá časť otázky bola Bábkové divadlo, súťaž je vypísaná. Hej? Ja len proste samozrejme budem o tom informovať ďalej, ten zbytok dostaneš odpoveď. Pán podžupan Berta.

*Ing. Martin Berta, podpredseda BSK*

Ďakujem pekne za slovo, chcel by som odpovedať predovšetkým pani kolegyni Zemanovej, ktorá žiada nejakú tú väčšiu aktivitu z našej strany. Ja si myslím, že ona tá aktivita tu aj je, možno chyba je aj to, že nie ste dostatočne informovaní, každopádne je na stole dneska list na Ministerstve životného prostredia, kde žiadam o priamo stretnutie s tým, že chcem sa baviť na tému environmentálnej záťaže Bratislavského samosprávneho kraja, čiže nielen tá jedna, ale možno trošku v širšom poňatí tohto problému. Ďalej treba povedať, že pripravujeme zmeny a doplnky územného plánu, kde skutočne okrem iného bude aj štúdia zahrnutá aj štúdia o podzemných vodách a je tu pani riaditeľka, ktorá o tom vie možno o tom povedať ešte podstatne viac. Ďalej je to štúdia, ktorú už sme spracovali síce priamo teraz sa netýka, ale ona sa nepriamo týka aj životného prostredia. Je to ochrana pred prívalovými dažďami, tento materiál je spracovaný, čiže je ho aj možné na zastupiteľstve odprezentovať. Ďalej venujeme sa výrubu stromov a sme síce nie priamo máme tú kompetenciu ale sme v tom smere aktívni, pripravujeme memorandum spolupráce s ďalšími partnermi, aby sme takisto zaujali stanovisko k takým veciam ako bola Sihoť, nepriamo boli vyrúbané stromy, čo si myslím, že asi všeobecne je ťažko súhlasiť. Takže treba povedať, že skutočne, a ešte pardon som zabudol, je tu aj rokovanie o príprave národného parku Podunajsko, a v tej súvislosti aj podzemné vody, ochrana podzemných vôd a lužné lesy, atď. Takže tých aktivít je tu skutočne viac, nakoniec si myslím, že by pomohlo aj to, aby sme posilnili odbor pani Zlámalovej, kde v podstate je oddelenie, ktoré sa venuje životnému prostrediu. A kde v poslednej dobe skutočne prichádza veľa materiálov, ku ktorým sa treba, či tam je teda aj čítanie, že boli tu rôzne EIA, ktoré súviseli povedzme aj s osem-pruhom, atď. Ale tieto všetky aktivity a čiastkové výsledky rokovaní o tom vás budem určite informovať na zastupiteľstve. Ďakujem.

*Ing. Pavol Frešo, predseda BSK*

Ďakujem veľmi pekne, pani poslankyňa Pätoprstá, pani poslankyňa Schwartzová. Faktické poznámky.

*Ing. arch. Mgr. Art. Elena Pätoprstá, poslankyňa BSK*

Ja by som ešte doplnila, že je teda možnosť urobiť v rámci týchto aktivít aj možno plán starostlivosti Sihoť, kde by sme mohli nejakým spôsobom urýchliť cyklotrasu cez Sihoť. Je táto možnosť myslím si, že by to efektívne spraviť aj spoločne s ochranármi alebo s aktivistami, ktorí chcú robiť túto, toto memorandum alebo spolupracovať nad ním, je tu veľká vôľa pomôcť, lebo niektoré materiály sú už spracované, takže to, že to VÚCka koordinuje, to je veľmi dobré riešenie.

*Ing. Pavol Frešo, predseda BSK*

Ďakujem veľmi pekne, pani poslankyňa Schwartzová.

*Ing. Zuzana Schwartzová, poslankyňa BSK*

Ďakujem veľmi pekne za slovo, ja by som chcela poďakovať pánovi Bertovi za informáciu a chcela by som ho požiadať, aby keď môže, ma mohol informovať o konkrétnych krokoch župy v rámci skládky José Erdo, kde som ako členka petičného výboru. Ďakujem.

*Ing. Pavol Frešo, predseda BSK*

Ďakujem veľmi pekne, ešte jednu poznámku, István, ty si sa pýtal na veľmi konkrétne verejné obstarávanie. My ešte v rámci nejakých takých zmien, ktoré robíme okrem toho, čo budeme mať v pondelok, čo sa týka tým opráv samotných, aj chceme istým spôsobom znova aktivovať to, čo sme sa dohodli ešte predtým s majetkovou komisiou, to znamená prejsť si tie verejné obstarávania na majetkovej komisii, ja som si prečítal všetky zápisy, nikdy sa tým nezapodieľali, je pravda, že tam tá debata nikdy nebol, že či to bola debata o predaji prípadne prenájme majetku, chcem, aby v tom boli tí poslanci aktívnejší, aby mali teda jasno, čo sa tu robí, lebo mnohé veci sme posunuli za posledné roky výrazne dopredu. To znamená výrazne sme ich zmodernizovali a na druhej strane aj to, čo sa pýtal pán starosta Švaral, to znamená to chceme, aby sme sa aj podelili o tie jednotlivé časti tých procesov, aj na konkrétnych príkladoch verejného obstarávania aj na príkladoch, ktoré sú akože systémové v rámci celého systému. Nech sa páči, pani poslankyňa Virágová.

*Ing. Ildikó Virágová, poslankyňa BSK*

Ďakujeme pekne za slovo, vážený predseda, vážení prítomní, ja v lete som taká trošku roztečená osoba, takže nebude sa mi chcieť sledovať zmluva medzi BSK a nadáciou Cvernovka, tak takouto jednoduchou cestou by som sa chcela opýtať ako bude v zmluve ošetrené havarijný stav a kto bude platiť, čo sa pýtal pán Švaral, dane za nehnuteľnosť. Nechce sa mi hľadať v zmluve. Ďakujem.

*Ing. Pavol Frešo, predseda BSK*

Ďakujem veľmi pekne, ja myslím, že to je úplne zrozumiteľná úloha pre riaditeľa Úradu, ktorý v spolupráci s pánom podžupanom Bendíkom normálne vám tu pasáž, ktorú ste zvolili vám vypíšu a pošlú vrátane zmluvy samotnej. Ak vás poprosím všetkým poslankyniam, poslancov, nech si to nemusí každý pýtať individuálne. Pán poslanec Sloboda.

*Ing. Vladimír Sloboda, poslanec BSK*

Ďakujem pekne, pán župan už načal tú tému, koniec koncov pán Švaral. Čo sa týka verejných obstarávaní, tento týždeň sme zverejnili samozrejme otvorený list, čo sa týkalo jedného verejného obstarávania, konkrétne prevádzky, údržby a opravy majetku BSK, budúci týždeň budeme mať k tejto téme stretnutie, stále platí, že na tej výzve, aby toto verejné obstarávanie bolo zastavené a najprv prerokované s príslušnými komisiou, resp. komisiou majetku, investícií a verejného obstarávania, až následne potom vyhlasované, na tom samozrejme stále trváme, takže som veľmi zvedavý, ako sa pán župan postaví. Naozaj tak, ako to pred chvíľkou bolo spomenuté, máme zriadenú komisiu majetku, investícií a verejného obstarávania. Táto komisia by mala dostávať vopred ešte predtým, ako budú jednotlivé zadania na verejné obstarávania spracované a pripravené dostať tieto údaje, podklady, aby sa k tomu vedeli vyjadriť za nás za poslancov za zastupiteľstvo, na to sme túto komisiu presne zriaďovali na začiatku, lebo takáto komisia predtým vôbec nebola, toto bola práve z tohto dôvodu zriadená komisia, a aby sa nedostávali k týmto informáciám až potom, keď sú zadania verejného obstarávania zverejnené, to už nám je potom na nič. Takže naozaj je to dôležité, aby tieto informácie oni mali vopred, takže ja ďakujem samozrejme za tú informáciu, ktorú sme dostali k tým investíciám, resp. obstarávaniam, aj keď je to v podstate polovica z toho už tiež tie zámery sú pardon tie obstarávania už boli vyhlásené. Takže ja len dúfam, že naozaj tá komisia bude už nasledujúce verejné obstarávania, čo budú vyhlasované, tak dostane tie informácie vopred. Tak, ako komisia k jednotlivým svojim činnostiam dostávame všetky materiály, ktoré potrebujeme, ktoré sa budú prerokovávať, a my si ich následne vyžiadame tie, ktoré potrebujeme, resp. samozrejme predsedníčka komisie, predsedovia komisií, takže takisto mali by dostať všetky informácie o verejných obstarávaniach, a tie, ktoré považujú dôležité poslanci, tak by mali prerokovať vopred ako bude toto zadanie zverejnené. Ďakujem.

*Ing. Pavol Frešo, predseda BSK*

Ďakujem veľmi pekne, ja len poviem, že na tomto sme mali jednu veľmi otvorenú debatu na úrade, na ktorú sme pozvali aj ďalšie poslankyne, poslancov. Ja sa dotknem len toho jedného konkrétneho verejného obstarávania, zhodou okolností hovoríme o verejnom obstarávaní, ktoré už prešlo kontrolou na ÚVO. Takže to znamená exante kontrolou už prešlo, takže šanca, že je tam formálna chyba je veľmi malá, ale pokračujeme v tom rokovaní myslím že tam dokonca máme na utorok takisto budete všetci pozvaní, tu nie je nijaký dôvod o tom verejne nehovoriť, naopak, vždy sa pri každom verejnom obstarávaní, to znamená či Aréna, či Bábkové divadlo, ktorékoľvek ďalšie, ktoré máme v plánoch uchádzame o podporu úplne úplne zdola, aby sme si boli 100% istí. Nech sa páči pán poslanec Pokorný. Pardon, pardon, s faktickou pán poslanec Sloboda.

*Ing. Vladimír Sloboda, poslanec BSK*

Ďakujem, ja si nemyslím, že by tam boli nejaké formálne problémy s tým verejným obstarávaním, koniec koncov robí nám to externá firma, tak by sme im to patrične finančne zhodnotili v ich obmene, keby urobili nejaké takéto formálne chyby, skôr ide o tú podstatu, to znamená čo obstarávame, v akej forme a aké to má dôsledky potom pre fungovanie župy ako takej. Takže to je skôr dôležité.

*Ing. Pavol Frešo, predseda BSK*

V utorok ráno o deviatej. Platí. Lukáš Pokorný.

*Mgr. Lukáš Pokorný, poslanec BSK*

Vážený pán predseda, kolegyne, kolegovia, ja chcem úplne z iného súdka, zo súdka európskej politiky, chcem sa spýtať, či by sme mohli dnešné zastupiteľstvo uzavrieť hymnou Európskej únie? Dnes v noci sa jedna z krajín rozhodla úniu opustiť a vnímam ako signál, ktorý je potrebné vyslať je to, že bratislavská župa má záujem na pokračujúcej zjednotenej Európe a vedel by som si to predstaviť, či by sme to dokázali hymnou Európskej únie na záver župného zastupiteľstva. Ďakujem.

*Ing. Pavol Frešo, predseda BSK*

Ďakujem veľmi pekne, ja Lukáš dám taký mierny návrh, ja neviem ak si to nechcem z mobilu rovno púšťať, lebo neboli sme na to pripravení, hej, takže odporúčam radšej na september dajme si k tomu normálne debatu, ale to, že chceme byť súčasťou Európskej únie to ti tu podpíšem aj za každého z vás tuna dokola aj dva krát, keď to pomôže. Ďakujem veľmi pekne, prechádzame k bodu č. 22, ktorý ani vlastne nie je celkom bodom, je to ***Záver,*** to znamená vyčerpali sme celé naše rokovanie. Ukončujem naše XX. rokovanie, a hlavne takto pred letom želám, aby ste si všetci oddýchli a všetci ste sa hlavne sem zdraví, oddýchnutí a v pokoji vrátili. Vitajte v septembri. Ďakujem pekne ešte raz.